
Pagjine 1 Il Friûl Vignesie Julie

Atenzion: Se no tu leis il titul ca sù parsore al vûl dî che no tu âs flash player.  
Si scugne vêlu par visitâ il sît. Tu lu cjatis a gratis in chest puest http://www.macromedia.com/
Il Friûl Vignesie Julie al sta ta la Italie dal Nord - Est.
Al confine a Ovest cul Venit, a Nord cu la Austrie, a Est cu la Slovenie e al è bagnât a Sud dal Mâr Adriatic. 
Al è formât di cuatri provinciis: chê di Triest, di Udin, di Gurize e di Pordenon. 
Triest al è la capitâl de Regjon. 
Il Friûl Vignesie Julie al pues sei taiât in diviers blecs che a àn une reson storiche, ma che a son ancje leâts jenfri lôr: la Cjargne, Val Cjanâl - Cjanâl dal Fier (o Val de Fele), il Friûl di là da la aghe, il Friûl di ca da la aghe, la Sclavanie, la Basse Furlane, Gurize e la zone Bisiache, Triest e il Cjars Triestin. 
Tai agns sessante il Friûl Vignesie Julie al è deventât Regjon autonome a statût speciâl parcè che o vevin (e o vin) comunitâts cun lenghis diviersis e par fâ front a la emigrazion di furlans pal mont, (cumò si pues dî che e je finide, grazie al svilup economic di chescj ultins agns).

Pagjine 2 Carnis e Romans

(Colegament a Lis stradis Romanis)

La costruzion dai cjastelîrs e pues sei assegnade ai Venits che a son i plui antîcs abitants dai nestris paîs. 
I cjastelîrs a jerin des vilis rinfuarcidis, sieradis cun mûrs o pâi di len e dispès ancje di fossâi. Dentri a vivevin i abitants, fasint i lôr lavôrs di contadins, pastôrs e artesans. 
O vin tancj cjastelîrs in Friûl: un pôcs a son stâts sgjavâts e si son cjatadis tantis robis dentri (come vâs, imprescj e vie indenant...) altris a son ancjemò li, spietant che cualchidun ju sgjavi. 
I cjastelîrs a àn funzionât a lunc. Si è sigûrs che une part di lôr e je stade abitade ancje ta la Ete di Mieç.

I Carnis a jerin une popolazion galiche (celtiche) che e veve slontanât i prins ocupants e si jere insedade (dal 400 denant di Crist) su dut l'arc montan, ancje tal Cjars e dopo te planure. 
Trê regjons vicinis: la Cjargne, la Carinzie e il Cragn a àn cjapât non di lôr. Secont cierts studiôs la peraule Cjars (che e nomene la part di mont no alpine de Vignesie Julie) e je rivade de  lidrîs comune "kar". 
La calade des monts dai Carnis e à preocupât Rome che e à decidût di mandâ sù lis legjons.


I Romans a son rivâts tal II secul prin di Crist, clamâts dai lôr aleâts Venits che a vevin cjapade pôre cul slargjâsi dai Carnis.  

A àn fondât la citât di Aquilee, là che prime forsit al jere un vilaç dai nemîs.

Chescj a son stâts pardabon metûts sot di Tiberi e Drûs (fiastris di August), pôc prin da la epoche cristiane.

Un tic a la volte Aquilee e je deventade une des citâts plui impuartantis dal imperi, rivant a vê parsore di 200.000 abitants (la cuarte dopo Rome, Capua e Mediolanum). 
Al flurive il lavôr dai artesans (veri, ceramiche, ambre, zoiis, statuis di marmul e vie indevant...), il cumierç di mâr, implantât sul puart dal flum Natisse e chel di tiere viers il Noric e la Ilirie, doprant lis tantis e ben fatis stradis romanis.

Juli Cesar al à lassât un so grant segn, fasint costruî la citât di "Forum Julii" (cumò Cividât). 
Plui indenant la sigle miliâr "Fr. Julii" e je deventade il non de provincie (dulà che, ta la Ete di Mieç, la citât e à scomençât a sei clamade "Civitas Forojuliana" o "Civitas Austriae" e po Cividât)

Il Cristianisim al è cressût plui a la svelte te periferie dal imperi che tal centri e dopo l'edit di Costantin, Aquilee e à metude sù une impuartante sede patriarcjâl.

(Se tu vuelis savêndi di plui des stradis romanis tu puedis fâ clic achì).
Pagjine 2 bis Lis stradis Romanis

Lis stradis romanis a jerin tant impuartantis parcè che a leavin la capitâl cui dominis plui lontans. 
A vignivin implantadis par che lis legjons si movessin a la svelte e par rindi plui facil ce che i Romans a savevin fâ miôr: la vuere. 
Cuant che i teritoris a jerin di gnûf cuiets lis stradis a podevin jessi dopradis in plene libertât, ma lis comunitâts dal puest a scugnivin garantî a gratis la manutenzion.
I Romans a vevin ancje un servizi di pueste une vore eficient che si fondave sul podê rimplaçâ di buride i cjavai stracs tes stazions di fermade. 
Il futûr imperadôr Tiberi, cuant che al à ricevût l'avîs che Drûs al veve vût un incident in Gjermanie, al à podût rivâ de Panonie (cumò Ongjarie) li di so fradi, dome in trê dîs di rabiose cavalcade!!! Chest al pues dâ la idee da la organizazion implantade daûr des viis.
La rêt des stradis romanis e jere fisse, fate simpri tal stes mût, metude sù prin par resons militârs, ma dopo e secondave i cumierçs par vie di tiere.

Lis viis plui impuartantis a jerin : "Salaria, Appia, Aurelia, Flaminia e Aemilia". 
La "Salaria" e partive di Rome lant fin te cueste adriatiche dongje Ascoli dopo vê traviersât l'Apenin. E cjapave il so non dal traspuart dal sâl. 
La "Aurelia" e leve di Rome a "Arelates" (Arles, te France di vuê), passant par Civitavecchia, Pisa e Gjenue. La Aurelia di cumò e fâs il stes zîr fin tal confin Francês.
La "Aemilia" e colegave Piacenza a Rimini.
La "Flaminia" e puartave di Rome a Rimini traviersant l'Apenin de Toscane e da l'Umbrie.
Lis viis nomenadis prime, si tacavin cun altris ancjemò che a rivavin in Friûl.
La "Appia" e leve di Rome a Capua e po a Brindisi.


Ancje achì in Friûl o vevin une penze rêt di stradis e se o lin a studiâ il lôr percors o viodìn che dispès chês di vuê a passin dulà che a passavin chês di une volte.

La vie Annia e partive di Rimini, e rivave fin a Aquilee, tignìntsi dongje il mâr Adriatic, dopo vê tocjât Concuardie ("Concordia" Sagittaria, dulà che si fasevin lis frecis). 
Ancje al dì di vuê, in chê citadele tacade di Puart (Gruâr) si pues viodi cualchi metri di cheste vie, tirade fûr di sot tiere dongje dal Domo.

La strade plui impuartante dal Nord Italie e jere forsit la "Postumia" che o nomenìn dome cumò  parcè che e finive propit chi in Friûl. E tacave a Gjenue, tocjant "Cremona, Mantua, Vicetia, Opitergium”, traviersant dute la Planure Padane. E sbocjave parsore di Aquilee su la “Julia Augusta".  Di sigûr si incrosave cun altris arteriis impuartantis dal Friûl, forsit a "Quadruvium" (Codroip  - crosere).

Une altre e partive simpri di Aquilee (Vie "Gemina"?). E traviersave la zone di Gardiscje (Gradisca d'Isonzo), sot Gurize e jentrave te val dal Vipau e dopo un lunc percors e finive a Julia Emona (Lubiane).

La "Julia Augusta" e meteve in contat Aquilee cul "Noricum" traviers dal Pas di Mont di Crôs in Cjargne, passant par "Tricesimum, Glemona, Julium Carnicum e Aguntum (Lienz)".  Indulà che ore presint e je Stazion di Cjargne al partive un secont branc che al rivave a "Virunum" (Klagenfurt),  traviers de Val de Fele. Simpri a "Virunum" si podeve lâ, partint di Aquilee, cjolint la strade par Cividât e po sù pe Val dal Lusinç e pai pas des Alps Juliis Orientâls, fin a tornâ fûr tal "Noricum". 

La vie "Flavia" e leve jù in Istrie pe cueste, passant par "Pietas Julia" (Pola/Pula) e po e rimontave sù fin a "Tarsatica" (Fiume/Rijeka). Un altri branc si distacave prin di Triest e al tocjave la stesse mete, taiant il Cjars par di dentri. 
Chestis a jerin lis arteriis plui impuartantis dal Friûl roman, ma a 'ndi jerin tantis altris plui piçulis che a leavin lis grandis tra di lôr.
I Romans a fasevin sù lis stradis in cheste maniere: 
Si sgjavave un fossâl font 45/60 centimetris che al vignive jemplât cun varis strâts di materiâi cjatâts sul puest (glerie, savalon, clapigne). 
Il strât plui insot, “statumen”, al jere un çocul di pieris gruessis o modons, alt uns 30 centimetris. La “ruderatio” e jere fate simpri di pieronis, tignudis adun cu la cjalcine. Il "nucleus" al jere di glerie gruesse, metude jù a nivel.
Il strât plui alt, "pavimentum" al jere fat di plotis di piere, incjastradis in mût di no lassâ slarcs intermedis. 
Par disgotâ la aghe, la strade e jere a forme di panze. Si fasevin ancje pocits e canaletis. 
La peraule furlane "strade" e je tirade fûr di "stratum" che e voleve dî  pedrât / lastrât. 
A ogni mie a plaçavin un pont di riferiment: il "miliarium", un clapon di piere, là che si segnave la distance di Rome o di cualchi gruesse citât. 
Par esempli il toponim Tresesin al salte fûr di  "tricesimum milium" che al vûl dî XXX mie di Aquilee. (Come che la mie romane e jere di 1.478 metris la distance tra lis dôs citâts e varès di sei di uns 44 chilometris). 
Stesse robe par Tierç di Aquilee ("tertium milium") o Siest ("sextum milium" seste mie di Concuardie). 
In gjenar lis stradis a jerin largjis cuatri metris e a permetevin il passaç dai cjars intes dôs direzions. Dispès, dongje de cjaradorie a fasevin i marcjepîts par cjaminâ.
Volint costruî viis plui diretis i Romans a fabricavin puints e galariis. 
Lis stradis a puartin dispès il non di un consul roman, di un pretôr (e vie indenant), che al comandave la costruzion. 
Il lavôr al jere fat soredut dai legjonaris o di int cjapade in sclavitût.  

Pagjine 3 - I Barbars e il Stât Patriarcjâl

La fin dal imperi roman no à fat pierdi, intun prin moment, la impuartance di Aquilee. E je stade dispès assediade, brusade, sdrumade (soredut di Atile tal 452), ma e je simpri rivade a ripiâsi sot la insegne da la autoritât religjose. 
Une part de int e jere scjampade tal vieri puart di Grau che di cumò indevant al à scomençât a vê simpri plui pês. 
Po dopo al varà un so patriarcjât autonom, dispès in barufe cun chel altri dongje.

Pûr, cu la calade dai Langobarts tal 568, e jere cressude la fuarce de "Civitas Forojuliana", deventade la capitâl dal Ducât dal Friûl. 
La decjadence di Aquilee e je scomençade cul mudament di sede dal patriarcjât a Cividât tal 737. 
Il domini Gotic e Langobart, contrastât dai Bizantins su la cueste adriatiche (viodi i nons di Basilian, Visepente un tic plui in dentri), al è stât rimplaçât di chel dai Francs.

 I prins agns dal mileni a àn vût come protagonist il Patriarcje Popon il Grant, di origjin todescje, ghibelin e vuerîr, che al à puartât di gnûf la sede a Aquilee, ma dome par un pôc.
Tal 1077 al è nassût uficialmentri il Stât Patriarcjâl cuant che l'imperadôr Indrì IV al à concedût la investidure feudâl parsore dut il Friûl al patriarcje Sigjart (o pûr Siart).  
Cussì e je vignude sù une entitât politiche cuntun sôl comant, une sole religjon e une lenghe comune: il furlan. 
Il patriarcje al jere assistût di une largje rie di colaboradôrs e al veve un vêr esercit di difese. 
A vevin costituît ancje un parlament fat dai nobii dal puest. Chescj a jerin sotans dal patriarcje, ma cualchidun, come i Conts di Gurize, al veve une largje autonomie. 
Jenfri i patriarcjis che a àn lassât une grande olme dal lôr guvier o ricuardìn: Pelegrin secont che al à restaurât tantis glesiis viers il 1200, ma soredut Bertrant di Saint Génies, brâf come militâr, politic e grant santul de culture: al à fondât la Universitât di Cividât e al à clamât Vitale da Bologna a frescjâ il Domo di Udin. 

Ni la glesie ni i Francs no àn fermât il pestefruce e il fisc dai Ongjars prime dal an 1000. 
I Ongjars a jerin une popolazion barbariche che e steve in Panonie (Cravuazie o Ongjarie di cumò), forsit imparintade cui Uns. 
A àn fat une desene di invasions in Italie, rivant ancje fin in Piemont dopo vê traviersade dute la Planure Padane. 
Come i antîcs vons a jerin crûts e spietâts. A copavin i oms, a fasevin sclâfs i frutins e lis feminis, a davin fûc o a sdrumavin dut daûr di lôr. 
A àn fatis altris bravadis in Europe fin cuant che i princips todescs ur àn dât il paniç.

Par colpe des devastazions e des epidemiis, il teritori de Basse al jere deventât cussì puar, cun mancjance di popolazion e robe di mangjâ che i Patriarcjis a àn vût la biele pensade di clamâ fameis slavis (da la Istrie, de Sclavanie e de Carinzie) par abitâ di gnûf la zone di Codroip e di là dal Tiliment. 
I segns di cheste presince a son in cierts toponims come Guriç, lis varis Grediscje e Gridiscjute, Jutiç Listize, Belgrât....
Par il rest da la Ete di Mieç, il Friûl si è mantignût sot il domini dal patriarcje fin a la ocupazion de Republiche di Vignesie tal 1420.


Pagjine 4 Da la ocupazion Venite a vuê

Za tal XIII secul la impuartance di Cividât si jere sbassade parcè che al jere taiât fûr des stradis cu la Austrie e il Venit. 
Tal stes secul il patriarcje al jere lât a stâ a Udin. 
Cu la vignude de Republiche Venite la citât dal centri dal Friûl e à vût inmò plui pês. 
I lûctignints a son simpri stâts int babie tant che une vore di lôr a son deventâts dopo Dôs di Vignesie.

Lis invasions dai Turcs Bosgnacs, ator dal 1500, a son stadis teribilis par la int e par la economie, come chês dai Ongjars di cinc secui prime.
Simpri dongje dal 1500 la cjasade dai Conts di Gurize si è sierade. L'imperadôr austriac al à ereditât par testament dutis lis proprietâts di chei. 
Cussì Massimilian II al è deventât paron dal Friûl orientâl, dopo une vuere cun Vignesie e la Pâs di Worms dal (1521).
Za tal 1382 il libar Comun di Triest si jere ufiert, par so cont, a la Austrie, sperant di gjoldi di beneficis te navigazion e tal cumierç. Ma la fuarce di Vignesie sul mâr no à lassât rindi cheste pensade fin tal XVIII secul.
Tal 1511 o vin vût taramots violents e in Friûl, come in dute Europe, a son stadis rivoluzions di popul, famât de cjaristie, cuintri il podê dispotic dai nobii. La republiche e à scugnût ricognossi une sorte di sindacât de int, clamât la "contadinance". 
Tal 1593 Vignesie e à fat costruî la fuartece di Palme che, par altri, no je mai stade doprade dopo in operazions militârs ni cuintri i Turcs ni cuintri la Austrie.  . 

Inte fin dal XVII secul, l'agronom Antoni Zanon al à fat rivâ in Friûl il soreâl che, ancje se al à stentât a cjapâ pît intun prin moment, dopo al à puartât un grant benefici alimentâr ae popolazion.  

Tal '700 Triest (che al jere un borgut di mâr cun 5000 animis) al à tacât a cressi come economie e numar di abitants. Vignesie no je plui chê di une volte, intant che i imperadôrs Marie Taresie e Josef II a seondin il cumierç sul mâr.   

Tal 1797 a son rivâts i francês e a àn batûts  i austriacs te bataie dal Tiliment. 
Cu la pâs di Cjampfuarmit tra Napoleon e la Austrie, il Friûl al è stât cedût al imperi insieme a dut il teritori de Serenissime. 
O vin vude une parentesi tal "Ream di Italie" di Napoleon cuant che a son tornâts i francês. E po di gnûf cul imperi.
Tal 1818, sot la Austrie, il distret di Puart si è distacât di Udin e al è passât ae provincie di Vignesie.
Il Friûl al è vignût tal Ream di Italie dome tal 1866, dopo la tierce vuere di indipendence taliane, intant che Triest e Gurize a son restâts cu la Austrie.

Ae fin dal XIX secul e tal scomençâ dal XX o vin vude une fuarte emigrazion viers lis Americhis e viers i paîs europeans.
Te fin dal '800 a nassin a Triest i moviments filotalians che a puartaran al atentât falât di Oberdan cuintri Francesc Josef.
Friûl, Venit e Trentin a son stâts teatri de prime vuere mondiâl. 
La Vignesie Julie e je passade al Ream di Italie dome dopo la "Grande Vuere". 

I talians si jerin sintûts malapaiâts dopo il "Pat di Londre" e chest al puartarà a la imprese di Fiume/Rijeka fate di D'Annunzio, ricognossude cul tratât di Rome dal 1924.
Tal prin dopovuere il Friûl al è stât metût cu lis provinciis de Vignesie Euganie, intant che la Vignesie Julie, che e cjapave dentri ancje la Istrie, e faseve regjon par so cont.
Il regjim fassist, che al comandave in Italie, al à parât il nestri paîs in vuere adun cu la Gjermanie tal 1940.  

Vie pe seconde vuere mondiâl o vin vûts une vore di furlans tai varis fronts: Grecie, Albanie, Russie e Afriche. 
La rivade dai Todescs dopo il 8 di Setembar dal 1943 e à stiçât une intense ativitât partigjane e la formazion de Republiche di Cjargne a Dimpeç, sdrumade dopo dai Cosacs, clamâts dai mucs a distrigâ il probleme.
A Triest al è stât l'unic cjamp di stermini nazist in Italie: la "Risiera di San Sabba", là che son muartis 5000 animis, soredut ebreus.
Intal 1945 i americans a àn liberât il Friûl cul aiût dai partigjans, intant che la Vignesie Julie e je stade ocupade dai Jugoslâfs.
Une vore di istrians a son stâts "infoibâts" dai titins dome parcè che a jerin talians e tancj a àn scomençât a scjampâ vie pal mont par pôre di sei copâts. 
Si calcole che a sedin lâts vie 350.000. 

Dopo de seconde vuere mondiâl il toc plui grant de Vignesie Julie al è passât ae Jugoslavie e cussì a àn scugnût incuarpâ cul Friûl ce che al restave de zone juliane.
Come che ducj i aleâts a volevin vê Triest e no rivavin a cunvignî, a àn metût sù il teritori libar di Triest, dividût in "zone A" e "zone B". Grazie al "Memorandum di Londre dal 1954, Triest e la "Zone A" a son tornâts a la Italie.
Tal 1963 il Friûl Vignesie Julie al è stât proclamât Regjon a Statût Speciâl.
Tal secont dopovuere si pues ricuardâ ancje la tragjedie dal Vaiont dal 1964 e il violent taramot dal 1976 che al à fiscade une part dal Friûl Centrâl. 

Pagjine 5 Aspiet fisic dal Friûl Vignesie Julie

Il Friûl Vignesie Julie al va des Alps Cjargnelis (e di ce che al reste des Juliis) ae cueste Adriatiche. 
La regjon e je fate dal 42% di montagne, 20% di culine e 38% di planure.
Il sburt da la Afriche viers la Europe al à ingrispade la penisule taliane creant, in milions di agns, lis Alps e i Apenins. 
La formazion di chestis monts e je resinte (Ere Terziarie, dai 65 ai 7 milions di agns in daûr). 
Lis cretis a son soredut sedimentariis: calcâr, dolomie, arzile e marne…
Fin tal Terziari no jerin montagnis ma un grant mâr dulà che, in milions di agns, si jerin dâts dongje centenârs di metris di scheletris microscopics. 
Dentri di chest pantan calcari a jerin restâts ancje pessuts, alighis e vie indenant.
Cuant che al à scomençât il sburton che al à creât lis Alps, il pantan al jere za deventât piere. Cussì al è vignût fûr un bocon di altiplan blanc, plui alt des cimis di cumò. 
La ploie, l'aiar e la glace a àn inviât subit a sagomâ in dentri lis vals e a puartà jù materiâl viers il mâr che al steve propit li sot.
La part des monts dal Friûl e je metude a nord e si pues dividile in cuatri grups:  
lis Alps Cjargnelis, lis Alps Juliis, lis Prealps Cjargnelis e lis Prealps Juliis.  
Lis Prealps a àn une formazion gjeologjiche plui zovine. 
Lis monts a son mancul altis di chês des Alps ocidentâls e centrâls ma il clime e la vegjetazion a son propit alpins.
Un discors par so cont o scugnìn fâlu pal Cjars gurizan e triestin.

Lis Alps Cjargnelis a son metudis jenfri lis Dolomitis e lis Juliis. 
Lungjis 100 chilometris, a van dal Pas di Mont di Crôs tal "Comelico" ae Siele di Cjamparòs (816 m.).

La prime fete che e je tal Venit e scjarie jù lis sôs aghis te Plâf. 

Cui Sfleons e tache la fete de nestre regjon. 
La cime plui alte di dutis al è il Colians (2789 m.), fat di calcâr blanc di scoi. Rivâts là sù si pues gjoldi un panorame stragrant viers lis monts e la planure. 

De bande austriache e je la val dal Gail dulà che la montagne e va jù plui planc di chi. 
A metât de cjadene o vin il Pas di Mont di Crôs  (1360 m.), intaiât dal vieri glaçâr dal Gail, passât un toc par ca di ca, ta la Ere Cuaternarie. 

Lis Alps Cjargnelis a van indevant viers orient cun spiçs jerbôs e crets plui alts: come la Crete di Aip e il Cjaval di Pontebe (2239 m.). 
Dopo il Pramuel lis ultimis pichis a son verdis e no tant altis. 
Passât Cjamparòs a scomencin lis Juliis, ma un toc plui insù o vin l’ultin blec des Alps Caravanchis, cu la mont Forno / Dreiländerek / Peč (1511 m.) che e je dite ancje la cime dai trê confins parcè che insom a passin i confins jenfri Italie, Austrie e Slovenie. 
Plui insot de rie mestre des Alps Cjargnelis e je la schirie des Alps Pesarinis (Crete Forade, Creton di Culzei, Creton di Clap Grant), chê di Tumieç (la Mariane) e di Mueç (Grauçarie, Çuc dal Bôr, Crete Serniate).


Lis Juliis a son il grant sisteme alpin che al siere la cjadene des Alps talianis. 
A van de Siele di Cjamparòs fin al Pas Vrata in Slovenie e il lôr sprolungjament viers ocident al origjine il Cjars. 
Il pic plui alt al è il Triglav (2863 m.) in Slovenie. 
Ce che al reste a la Italie dopo la seconde vuere si rive a separâlu in cuatri blecs: 
- il Grup dal Mangart e po in rie
- chel dal Cjanâl di Dogne (cul Jôf di Miezegnot), 
- chel dal Jôf di Montâs (2753 m.) - Jôf Fuart (2666 m.), 
- chel de Mont Cjanine (2666 m.). 
O podìn clamâ cheste ultime mont "un speciâl fenomen carsic di alture" par vie dal paisaç tipic e de presince di grotis sot tiere.
Lis Prealps Cjargnelis a son sieradis a nord e a est dal bacin dal Tiliment, intant che a ovest di chei de Plâf e de Livence.  
Cussì al pues sucedi che te alte val dal Tiliment, la Mont Bivare (2473 m.) e la Mont Tinise a sedin monts alpinis parcè che là di là dal flum, invezit Monfalcons, Cridule e Pramaiôr a sedin Prealpinis, stant ca di ca. 
Lis Prealps Cjargnelis si puedin scompartî seont i flums che lis traviersin: 
- Il grup dal Cjaval, famôs pal schi;  lis Prealps di Claut intal Cjanâl da la Ciline (Cime dai Predis - 2704 m., Duran, Monfalcons, Pramaiôr…); - lis Prealps di Tramonç tal bacin de Midune, leadis ben ae Cjargne pal pas Rest (1060 m.); - lis Prealps dal Arzin che a finissin dongje Tumieç cu la mont di Verzegnis (1914 m.).
Lis Prealps Juliis a àn une conformazion compagne a chês di prin, ma a son cetant plui bassis. 
Si pues taiâlis in trê tocs: 
- lis Prealps de Tor che a van dal Plauris (1954 m.) ai Musi e po il grup Cjampon - Mont Grande (viert a mieze strade dal varc de Tor); 
- lis Prealps dal Nadison (Stol, M. Mie, Mataiûr - 1641 m.); 
- lis Prealps dal Judri, che a stan fra il Nadison e il Lusinç, si slargjin viers orient cu lis monts di Gurize (Sabotin) e ocident (il Cuei).


Dome un tocut di Cjars al è restât a la Italie dopo la II vuere mondiâl e si pues dividilu in Cjars gurizan e Cjars triestin.
Al è caraterizât di une tiere carulade, là che la aghe e travane une vore, parcè che il teren al è fat di calcâr. 
I riui e i flums a vegnin  tirâts dentri  di une sorte di pleris e a van indevant sot de tiere creant dispès un grant sisteme di grotis. 
I forans dongje Triest a puedin sei tribuîts al cors soterani dal Timâf e di aghis colegadis (come te Grote Gjigante). 
A cjalâlu di parsore il Cjars al è plen di claps, cuntune vegjetazion colorade tes bielis stagjons, dulà che a vegnin fûr pieris scanaladis o si vierzin busis di fa pôre (dolinis). bielis stagjons, dulà che a vegnin fûr pieris scanaladis o si vierzin busis di fa pôre (dolinis).
La fasse culinâr e je dome par un toc moreniche, vâl a dî formade dai detrîts dal glaçâr dal Tiliment te prime part de ere cuaternarie.
Chest glaçâr al vignive jù de plane di Stazion de Cjargne dulà che si jere tacât cun chel de Fele, produsint slarcs come a Vençon, a Plovie di Glemone, a Osôf. Po si è butât jù pe planure, lant un pôc sù e jù e dismenteant i “rudinaçs” (morenis) che al veve roseât prin aes montagnis.
La fasse moreniche e va di Ruvigne (gjavade la mont di Ruvigne) a Cuals; dentri o metìn lis culinis di Sant Denêl, Feagne, Morùs, Tresesin, Cjassà, Trep, Buie, Tarcint, Magnan in Riviere.
Ce che al reste de zone culinâr, indulà che i glaçârs no vevin la fuarce di chel dal Tiliment, al è fat di Prealps bassis come culinis, compagnadis di detrîts di flums.
La planure furlane e continue chê Padane – Venite. E je stade creade dai siei flums, sore dut dal Tiliment. 
Il teren de planure a nord al è di glerie gruesse e sute, chel de basse di savalon, arzile e al è ric di aghis che a tornin sù (risultivis). 
La fasse dongje il mâr e je fate di lagunis (Maran e Grau), lîts bas ma no lagunârs come tal Golf di Panzan o di scois e crets come inte cueste triestine.
Pagjine 6 Flums Lâcs Lagunis e Canâi

I flums  

Il flum plui lunc te regjon al è il Tiliment (Tiliaventum) 172/Km. Al nas tal Pas de Maurie adalt di For Disore e al bagne Dimpeç. 
Po al cjape lis aghis dal Lumiei che al ven jù di Sauris, chês dal Dean dongje Vile di Cjargne, chês de Bût, tacât di Tumieç. 
La Fele lu alimente daprûf di Stazion di Cjargne. La Fele e je ancje il so tributari plui grues.
Al jentre in planure passant dongje Osôf e tra Sant Denêl e Spilimberc. Dopo si sbasse viers il mâr tocjant Sant Vît e Tisane.
Par une biele trate al fâs di confin jenfri il Friûl – Vignesie Julie e il Venit. 
Al sbocje a estuari tal mâr Adriatic tra Lignan e Bibion.

La Fele e nas des caseris di Ugovize, si sbasse viers la Siele di Cjamparòs dulà che e cjate il spartiaghis cu la Austrie. E passe la Val Cjanâl e il Cjanâl dal Fier fin a saltâ fûr tal Tiliment a Stazion di Cjargne.

Il flum cu la plui grande puartade di aghe al è il Lusinç (Aesontium), 130 km. Al è stât teatri di tantis batais sanganadis inte prime vuere mondiâl.
Al nas in Slovenie (Mont Jalovec) là che al fâs la gruesse part dal so percors. 
Al jentre in Italie dongje Gurize. Al ricêf lis aghis dal Vipau (il so tributari plui impuartant) e de Tor (cuant che la Tor indi à).  
Al rive ae fôs dopo une vore di voltadis. Al sbocje tal golf di Panzan cul branc de Sdobe cuant che  il branc de Cuarantie (plui a est) al è stât sierât intal 1937 par no dâ fastidi ai Cantîrs di Monfalcon.

La Livence e nas tal Cansei ma o podìn dîle un flum furlan parcè che i tributaris di çampe i puartin plui aghe di chei di diestre. E fâs par un toc di confin framieç il Friûl – Vignesie Julie e il Venit, tacât di Sacîl.

Il Nadison al da sù tal comun di Taipane, al va fûr in Slovenie ma al torne dentri a Stupize. Al passe par Cividât, di dulà che al cor dentri cretis calcaris fin a Buri. Si varès di butâ dentri te Tor, dongje di Solescjan, ma lis sôs aghis a sparissin dispès sot, prin di rivâ fin là.

Il Judri al nas tes Prealps Juliis (Mont Colôrat), par un trat al fâs di confin cu la Slovenie; al travierse une part dal Cuei, po si sbasse in planure e si bute tal jet de Tor prime che cheste si meti tal Lusinç. Fin tal 1918 al à segnât cun dut il so percors il confin fra il Ream di Italie e l'Imperi di Austrie.

La Tor e salte fûr des Monts di Musi, e passe jenfri il Cjampon e la Mont Grande, si sbasse incassade sot de Bernadie fin a Crosis là che e alimente une dighe artificiâl. Dopo Tarcint e Nimis e tire lis aghis dal Cuarnap ma e sparìs sot tiere fin a Solescjan dulà che i rive il Nadison. Cjapât il Judri a Pieris il so jet si tache al Lusinç.

 

La Ciline e la Midune a nassin tes Prealps Cjargnelis e a son tributariis indirete e direte de Livence. Dutis dôs a àn dighis idroeletrichis a mont. Rivadis inte plane a àn la tindince a sparî sot  tiere.

 

Il teren des monts e de alte planure al è cuasi simpri calcari e travanât da la aghe.  I flums e i riui no rivin a mantignî lis aghis che a finissin sot. Cussì il Tiliment, la Tor, la Ciline, la Midune a son dispès secs. Lis aghis a scorin dabàs e po a tornin parsore come risultivis o gnûfs flums (il Stele, la Ausse, il Cuar e la Natisse,) inte basse furlane.

I flums e i riui nus preocupin par resons contrariis, cuant che al plûf tant. Il Tiliment al à inagât Tisane. La Ciline e la Midune a jessin dispès dai lôr jets fasint tancj dams. Ducj si visin de aluvion dal riul Ucue a Ugovize tal 2003.

 Il Timâf al nas tal Cjars istrian vicin de Mont Nevose e cul non di Reka al côr parsore par 55 km. Fin ae plere di Nacla dulà che al sparìs dal dut. Il so percors soterani al pues sei studiât ancjemò par 2 km. 
Al torne un pôc fûr tes grotis di Š. Kocjan (Slovenie) e si ramifiche in tancj tocs  là che une part e à dât origjin a un insieme di forans (come la Grote Gjigante). 
Un branc al salte fûr al nivel dal mâr a Sant Zuan di Duin, cun trê risultivis (e une vorone di aghe) che a fasin un sôl flum. 
Si bute tal mâr dopo 1250 metris di percors.  
Altris risultivis (a Aurisine) a alimentin l'acuedot di Triest. 
Il flum al è stât studiât tal prin Nûfcent, inculurint lis aghis a mont o molant des bisatis marcjadis.

.
I lâcs

Te nestre regjon no vin grancj lâcs. 
Il plui vast e font al è chel di Cjavaç che al implee un antîc agâr dal glaçâr dal Tiliment. 
Par che no si buti in palût, a àn contignudis lis sôs aghis a val cuntune bariere e po lis àn inviadis intun torent. 
Par ordin di grandece e di fondece chei altris a son: 
Il lâc di Rabli, chei di  Fusinis  e cualchi lâc alpin di rare bielece  (il lâc di Bordalie, di Volaie e di Avostanis). 
Te planure o vin il  lagut di Sant Denêl  (vanzum dai antîcs lâcs morenics dal glaçâr dal Tiliment). 
Tal Cjars a son piçui lâcs, lâts in palût come chel di Doberdò.
Lis lagunis 
Lis lagunis (o marinis) di Maran e Grau a son, pardabon, un sôl ecosisteme dividût fra doi Comuns e delimitât a Ovest dal Tiliment e a Est dal Lusinç. 
A son impuartantis pe flore e pe faune particolârs di “zone umide”. 
Alì a sbocjin flums di risultive (i za nomenâts Stele, Ausse , Cuar e Natisse). 
A mont e in bande des lagunis a son zonis dissecjadis sot il fassisim come la Bonifiche de Vitorie dongje Grau.


Lis lagunis

Lis lagunis (o marinis) di Maran e Grau a son, pardabon, un sôl ecosisteme dividût fra doi Comuns e delimitât a Ovest dal Tiliment e a Est dal Lusinç. 
A son impuartantis pe flore e pe faune particolârs di “zone umide”. 
Alì a sbocjin flums di risultive (i za nomenâts Stele, Ausse, Cuar e Natisse). 
A mont e in bande des lagunis a son zonis dissecjadis sot il fassisim come la Bonifiche de Vitorie dongje Grau.
I canâi                             
Come che o vin za dite, la part alte de plane dal Friûl e je pluitost secje par vie dal teren che si lasse travanâ. Par chest une volte a àn sgjavât tantis "roiis"che a cjapin la aghe dai flums prime che e sparissi. 
L’insieme des  roiis  che a partivin di Reane dal Roiâl e di Seorgnan al furnive aghe di bevi a Udin, al faseve funzionâ i mulins, lis seis, lis oficinis e al permeteve aes feminis di lavâ i peçots tai lavadôrs, cence contâ il bagnâ la campagne.  
Lis roiis a continuavin la lôr corse fûr di Udin.
O ricuardìn ancje il  Canâl Ledre - Tiliment  che al cjape la aghe dai doi flums e che al è stât costruît soredut par la irigazion.
Pagjine 7 Il clime

In Cjargne e inte Val de Fele il clime al è alpin: fresc vie pal Istât e une vore frêt tal Invier, cun tantis precipitazions: ploie, nêf, tampieste. 
I lâcs di Fusinis a puartin lis temperaduris invernâls plui bassis de Italie, forsi parcè che la Val e je sierade di trê bandis e vierte a nord. 
Inta la Alte Val de Tor (Prealps Cjargnelis - Musi) o vin tocjât i plui grancj nivei europeans di ploie (4000 mm). 
Chest al sucêt pal fat che il mâr, che al puarte umiditât, al è avonde dongje des primis montagnis. 
Lis Prealps Juliis a cjapin plui ploie che lis Cjargnelis. Si à viodût che a 'ndi cole plui lant di ovest a est. Invezit e cale lant viers nord (parcè che i nûi a àn za scjariât). La planure e à un clime continentâl (cjalt l'Istât e frêt tal Invier) che al devente morestât un tic, ma cun aiar, dongje de cueste (clime maritim). 
Ma il Mâr Adriatic nol è avonde font par zovâ tant insù te planure: la sô vore e  somee dome chê di puartâ umit.
Gurize e je ben parade dai aiars cui monts che i stan dongje, ma Cividât al è une vore svintulât.
La provincie triestine e mostre un fenomen particolâr: la "Buere" che e ven di est nord est.  
E partìs di Postumie rivant fin sul Cjars cuntune velocitât normâl. Dopo si bute jù inte citât cun refui ancje sore i 100 km la ore.
E glace i marcjepîts e lis stradis di Triest imberdeant la vite dai citadins. 
Cuant che il cîl al è nulât al devente ancjemò piês: si viôt une tremende misture di ploie e aiar (guai a lâ fûr cu la ombrene). In font in font i triestins a vuelin ben ae buere parcè che, cognossint cemût che e je fate, a san che e dure trê dîs e che e lasse daûr il seren.

Pagjine 8 Economie

Une volte il Friûl al jere une tiere puare, segnade da la emigrazion. 
La industrie e stentave a cjapâ pît ma cun cualchi diference: 
o ricuardìn lis oficinis tessilis di Jacum Linùs intal '700; 
l'arlevament  dal bigat e la produzion de sede, finîts dopo de seconde vuere mondiâl pe concorence de robe sintetiche (a jerin doi "records" in Europe!).

In chescj ultins agns si son ribaltadis lis parts: 
la nestre regjon e je fra lis plui ricjis de penisule e o viodìn il fenomen contrari: la imigrazion.

La agriculture si è disvilupade cun mûts diferents, in ogni puest, no cate il sec da la alte planure e la durece de vite in mont. 

In Cjargne o vin: arlevament, produzion di robe purcine, latariis, sfrutament dal legnam dai boscs.

La culine e bute massime vins. Il Cuei (Collio) al da i blancs plui famôs in Italie. 
Lis fabrichis di persut a Sant Denêl a espuartin in dut il mont.

In planure si coltive la blave, grans, soie e o vin arlevaments di vacjis e purcits. 
Si son plantadis gnovis culturis come il kiwi (che il Friûl al  è il plui grues produtôr tal mont) e la soie.  
L'artesanât si è disvilupât dapardut.

Il Friûl - V.J. al è ancje fuart come  
Industrie:  
- mobii a Brugnere, Sudri e Manzan (la zone des fabrichis di cjadreis e je la prime tal mont), Maian (Snaidero) e Tresesin; 
- açâr (Udin e Triest); 
- industriis mecanichis (Danieli, Simac, Ansaldo…); 
- eletrodomestics (Zanussi…),
- cantîrs navâi a Monfalcon…No vin di dismenteâ la pescje che si poie su Grau e Maran. La mont e vîf ancje di turisim invernâl e estîf: For Disore, For di Avoltri, Ravasclêt, Sudri, Tarvis, Nevee e Plancjaval. 
Lignan, Grau e Sistiane a son impuartantis stazions turistichis sul mâr.. 

Pagjine 9 La Popolazion e la lenghe

(Lei la storie di Octavianus e dal toponim Tavagnà)

Il furlan al è une lenghe ladine come lis fevelis dal Cjanton dai Grisons (in Svuizare), di ciertis Vals dal Belumat e dal Trentin – Sud Tirôl.
Il ladin al nas de fusion fra la culture dominante romane e chê galiche des popolazions ocupadis. 
Chestis si inserissin te gnove societât dant soldâts, contadins, artesans o marcjadants.
(Se tu vûs savêndi di plui su Octavianus e sul toponim Tavagnà, fâs clic achì)


Tancj toponims de regjon a son un esempli dal antîc fenomen de "centuriazion". 
Cuant che a lassavin la legjon, i veterans dal esercit roman (comandants di centurie - cent oms) a cjapavin come "T.F.R." un font e a deventavin contadins. 
In principi a jerin cuasi ducj de Italie centrâl, ma ai timps di Cesar, a vignivin soredut da la Italie setentrionâl, galics di variis divignincis. 
Il gnûf "praedium" al veve il non dal so paron  e se chest si clamave (par esempli) Marius si podeve dî: 
"Eo ad Marianum" (o voi a cjatâ Mari). 
Tignìn cont che i veterans si clamavin dispès cun sorenons.

Ma i Carnis no rivavin a dî ben cheste finâl in “anum” o “inum” e ur scjampave “acum” e “icum”, dongje a cemût che a usavin te lôr lenghe, o pûr “ac” e “ic” e infin  “à” e “ì” o “âs” e “îs” e “ins” come che o disìn vuê.  
Cualchi toponim al è restât in “an”, “in” e “ane” (daûr la prevalence tai nuclis di Latins o Carnis).  

Tancj a son i toponims che a puartin la olme de centuriazion, par esempli: Premariâs (di Primarius), 
Cjassà (di Cassius), 
Segnà (di Senius), 
Cjavalì (di Caballus), 
Dedeà (Adegliacco, di Atilius), 
Pagnà (di Panius), 
Martignà (di Martinius), 
ma ancje Breçà, (di Braccius), Primulà (di Primulus), Cludini (di Claudinius), Cjaurià (di Cavorius), Cjargnà (di Carnius),  Prissinins (di Percennius) Montegnà (di Montanius), Luvinà (Leonacco di Leo – Leonis), Turià (Turriaco TS, di Thorius)), 
e po Magnan (di Manius), Manià (di Manilius), Maian (di Mallius), Marian (di Marius), Daçan (di Attius), Mortean (di Murtelius), Taurian (di Taurius)….


Une volte il furlan al jere doprât in dut il Friûl ocidentâl e ancje oltri, tal Venit. 
Parfin a Triest e a Mugle i nobii si servivin di dôs fevelis furlanis il tergjestin e il muglisan, muartis te metât dal Votcent. 
Esperts a disin che idiomis ladins a jerin impleâts, tal arc alpin da la Istrie fin aes Alps Centrâls.

A Gurize, Triest e tal stes Udin, a Maran e Grau (come ta la Istrie, aromai no plui taliane) si doprin dialets simii fra di lôr che a son un segn de dominazion o da la influence di Vignesie. 
La provincie di Pordenon e je vuê in buine part  "invenitade" ma in dîs comuns dongje Puart si fevele un idiome furlan.

Te concje di Sauris e a Timau a fevelin antîcs dialets todescs. 
In Val Cjanâl - Cjanâl dal Fier la int e dopre un dialet todesc e un dialet sloven.

L’arcaic lengaç slâf de Val di Resie al è stât analizât di un sienziât rus che a 'ndi à tirât dongje un vocabolari. 
Intes vals dal Nadison e de Tor a doprin dialets slovens. 
La lenghe slovene e je fevelade a Gurize e a Triest, là che si cjacare ancje il serp - cravuat.

La storie di Octavianus e dal toponim Tavagnà 

Pagjine 9 Bis: La Storie di Octavianus

A pagjine nûf
Cheste  e  je  la  storie  di  "Octavianus"  che   o podìn  clamâ  "fondadôr di Tavagnà".                        Forsi no je lade propit cussì ma ..... 

Mandi, o soi Octavianus e o vuei contâti la storie de mê vite. 
Il gno non, pardabon, nol è Octavianus, che al è un "cognomen" (sorenon)  che mi àn dât cuant che o ai scomençât a partignî ae "legio" (legjon).
Al è un sorenon che mi plâs une vore parcè che al ricuarde il grant imperadôr "Gaius Julius Caesar Octavianus Augustus". 
Ma jo no ai nuie ce fâ cu lis fameis romanis "Julia e Octavia", o soi nassût dongje a "Mediolanum" (Milan) tal nord da la Italie. 
I miei "parentes" a jerin galics de Planure Padane: il gno "avus"  (von) al à combatût te Gjalie Transalpine cul grant  "Caesar", barbe dal futûr imperadôr. Gno pari al jere  un sempliç "colonus" (colon - contadin) e o vivevin intes "suburbia" di "Mediolanum". 
Gno pari "pater" al voleve che o deventàs un "agricola" (contadin) come lui, ma jo o vevi altri pal cjâf e, a 16 agns, mi soi ingaiât intal "exercitus".
Cumò o ai 35 agns e o soi stât congjedât come "centuriatus" (grât di centurion), une sorte di maressial di vuê. Mi àn destinât uns pôcs "iugera" di tiere di coltivâ inte planure.

Ma jo no mi ricuardavi plui come che si fâs il contadin. Cussì a mi àn assegnât par un pôc ae clape di "Colonia" là che o ai imparât di gnûf il mistîr e là che o ai cognossût "Licia" che e je deventade di pôc la mê nuvice.
No stait a pensâ che la planure e sedi nude e jerbose come vuê!   
Culì e je dute une grande  "silva" che o soi daûr a boscâ par plantâ  il "far" (spelte), l' "ordeum" (vuardi), il "milium" (mei), la "vitis" (vît), come che al faseve gno pari. 
O ai fate sù une "casa" (barache), che i zontarai subit une stale e po altris cjamaris parcè che a rivaran "filii et filiae" (Fruts e frutis). 
I miei "commilitones" a àn vût ducj "praedes"(terens) achì dongje, ma jo no ju viôt cuasi mai parcè che o vin tant lavôr tes nestris campagnis. 
Cualchi volte o fâs il "venator" (cjaçadôr), soredut in "autumnus"cuant che no ai tant ce fâ.
Cussì mi rive di cjatâ cualchidun magari tal bosc clamât "Filictus" (Felet) parcè che al è plen di feletis o in chel pui lontan dit "Saltus" (Salt - bosc).
Ma o soi bon di slontanâmi, fin tal bosc di "Populetus" (Paulêt, di populus - pôl) e a Faganea (di fagus, faiâr, Feagne). 
Di râr o soi lât fin a "Tricesimum" (Tresesin, trentesime mie di Aquilee), une stazion su la strade "Julia Augusta”. Ma par tirâsi fin là sù al è miôr di cjaminâ inte vie romane.
No mi soi mai mot tes campagnis di Cassius (Cjassà), Fircellius (Fraelà), Lonerius (Nanarià) e Senius (Segnà). 
L'Invier che al ven o larai a cjatâju e o ur disarai: "Vignît a Octavianacum" par cualchi "dies festus" (dîs di  fieste). 
I miei cjârs amîs Panius (Pagnà), Martinius (Martignà), Lavius (Lipà), Leo (Luvinà), Caballus (Cjavalì), Atilius (Dedeà) a vignaran culì "cum familias" par "bibere vinum meum" (bevi il gno vin) e fevelâ des nestris  "res bellicae" (impresis militârs) dal passât. 
I miei "commilitones" a provegnin di tantis bandis. Cualchidun al è capitât dongje, come me, de Planure Padane, altris a son di chi, altris ancjemò  dal centri da la Italie ma la maiorance o sin galics di variis divignincis. 
O vin combatût cun Tiberi cuintri i Rêts e po cuintri i Panons in tieris lontanis.
Mi viôt ancjemò, armât cul gno "pilum" (lance), cul "gladium" (spade curte) e cul "scutum" (scût) mentri che o corìn daûr al nemì che al scjampe.
O ai vût "vulnera" (feridis) che mi àn lassât consecuencis. 
Finide la mê cariere, dopo che o ai insegnât a tancj "iuvenes" a combati, mi àn premiât regalantmi chestis tieris.

(Mape di un toc dal Friûl Centrâl dulà che a son fuarts segnâi de centuriazion.
Fâs clic sui prismis a diestre (Centurions, Centuriazions, Talian e Furlan) par viodi il cambiament dai toponims fin a vuê - I toponims che àn a ce fâ cu la centuriazion a son scrits in ros).

La peraule "Tavagnà", seont  studiôs di lenghe furlane, e ven fûr dal non roman Octavianus. 
Al sarès il "cognomen" o il  "praenomen"di un legjonari roman: Octavianus, che al à ricevût il  "praedium" là che cumò al sta il paîs.
Il prin document che al puarte il non dal comun al è dal XIII secul  e al nomene "in villa Tavanaci". Dopo un altri al dîs "de Tavangiaco". 
O podìn dî che Tavangiaco al è za Tavagnà  / Tavagnacco.
O volìn cumò imagjinâ la storie platade de trasformazion di Octavianus in Tavagnà.
1)   Par nomenâ i terens dâts a "Octavianus" si sarès podût dî: "Eo ad Octavian - anum (praedium) / eo ad Octavian - acum (praedium)",  zontant il sufìs latin o carnic. (Ducj i doi nons a saressin stâts dificii e luncs di dî). 
Inte vecje colonie e je sigûr plui fuarte la lidrîs carniche, cussì al ven sielzût "Octavianacum". 

2)   Il non Octavianacum, masse lunc, al ven scurtât in Tavianacum, pierdint, par mût di dî,… il cjâf

3)   In Tavianacum a colin un tic par volte lis finâls Latinis. 
Chest al è un fenomen sucedût in dutis lis lenghis neolatinis: il Talian indi à pierdudis mancul dal Furlan, il Francês cualchidune di plui. Il non al devente, vie vie - Tavianacu, Tavianac, Tavianà.

4)   No si sa in cuâl moment, forsi ancje tal stes timp de pierdite des finâls, al sucêt un altri fenomen tal mieç de peraule: la vocâl "i" si  môf dopo de "n" e la "a" e cjape il so puest: Tavianà - Tavanjà.
Di chi a Tavangià o Tavagnà al è un pas curt.
Pagjine 10 La emigrazion

In altris timps il Friûl al à vût une fuarte emigrazion viers regjons talianis, viers i paîs europeans e di là dal poç. 
Si pues dî che ator pal mont a sein plui furlans (cjapant dentri ancje i lôr fîs) che te stesse "piçule patrie". 
I emigrâts a mantegnin dispès lis tradizions, la mari lenghe, pûr jessint integrâts tai gnûfs paîs.
Argjentine, Brasîl, Stâts Unîts, Canadà, Australie, Svuizare, France, Gjermanie e Belgjiche a jerin l'obietîf da la emigrazion di une volte.

I prins emigrants tal Votcent a son stâts i "cramars o cramârs": Cjargnei che a levin a pît pes vals austriachis puartant su lis spalis un mobilut plen di jerbis di vendi cjase par cjase.

Tra il Votcent e il Nûfcent o vin vût la emigrazion stagjonâl (Vierte - Istât) viers lis fornâs austriachis e bavaresis par fâ modon, là che a levin no dome i oms ma ancje frutins, tante e jere la fan e tant i furlans a jerin puars. 
In chest periodi (fin Votcent - prime vuere mondiâl) e je stade une grande cjaristie e si è regjistrade la plui gruesse fuide furlane ator pal mont. 
La Argjentine e à vût, fintremai dal 1850 une gruesse emigrazion furlane. Ancjemò vuê a son citâts (Colonia Caroya, Reconquista, Avellaneda, Resistencia) dulà che i zovins a cjacarin la nestre lenghe e a mantegnin tradizions e usancis, miôr che noaltris in Friûl.
La emigrazion viers lis minieris di cjarbon de Belgjiche e à vude la sô ponte ledrose te tragjedie di "Marcinelle" dal 1956 là che a muririn 136 talians, e in mieç di lôr, tancj furlans. 
Al dì di vuê invezit, la nestre regjon e je in stât di ricevi lavoradôrs forescj che a son vignûts, sì par risolvi i lôr problemis economics, ma che a sostegnin ancje la nestre industrie. Lis fabrichis a àn bisugne di lôr pai lavôrs che i furlans no vuelin plui fâ. 
Une vore di feminis che a vegnin da la Europe orientâl, des Filipinis e da la Americhe dal Sud a assistin i anzians che a àn bisugne di curis. 
In chescj ultins agns o vin vût un tornâ, ancje se modest, dai emigrâts furlans, intal lôr pais di origjin e ancje dai lôr fîs, massime da la Argjentine. 

Pagjine 11 Lis citâts cjâf lûc

Triest,  cjâf lûc de Vignesie Julie e de Regjon e je la plui popolose:  230.000 abitants. 
Poiade tal golf omonim e je une citât marinare: soredut un dai puarts plui impuartants dal mâr Mediterani. 
Pont di coesistence e di fusion di religjons, lenghis e culturis diviersis: la taliane (massime tal centri de citât), la slave (di plui te periferie dal Cjars), la todescje (ereditât dal imperi Austriac, là che Triest e jere l'unic puart) e chê ebraiche.
Monuments e ponts di viodi:  Catedrâl di Sant Just, Museu di Storie Naturâl, Acuari, Risiere di San Sabba, Cjiscjel di Duìn, Cjiscjel di Miramare, Grote Gjigante…. e vie indevant.

Udin, capitâl dal Friûl, 95.000 abitants. 
Fondade dai romans al reste une piçule vile fin al XIII  secul, cuant che e devente sede di marcjât. 
Dal 1420 e fâs part de Republiche di Vignesie che e costruîs la Loze dal Lionello in stîl gotic - venezian, il Cjiscjel, il Templut di Sant Zuan e infin Palaç Antonini, daûr dal progjet dal Palladio. 
Altris robis di viodi: il Museu Civic tal Cjiscjel, la Galarie da la art moderne, il Museu di storie Naturâl…

Gurize: Cjâf lûc di provincie, ator dai 40.000 abitants. 
Al è un dai comuns cjâf lûc mancul popolâts da la Italie ancje se la estension no je propi piçule. 
La citât e je poiade tes culinis dal Cjars e intune anse dal Lusinç. 
La so storie e je stade dificile: prime e je partignude a la Austrie, dopo a la Italie e a la Jugoslavie e cumò e je dividude tra nô e la Slovenie.
A son di viodi: il Cjiscjel da la Ete di Mieç, il Sacrari di Oslavie (prime vuere mondiâl), il Domo e la Glesie di Sant Ignazi.

Pordenon:  Cjâf lûc di provincie, cun 50.000 abitants. 
L'antîc "Portus Naonis" vâl a dî "puart sul flum Nunciel". 
E je deventade une citât dopo de seconde vuere mondiâl a reson de realtât industriâl dal eletrodomestic. 
Za di tant timp al è la plui gruesse espression economiche e culturâl  "di là da la aghe". 
Di viodi: il Domo, il Cjampanili, la Loze e la Glesie dal Crist. 
In provincie bisugne visitâ la Badie di Siest. 
A Pordenon al è nassût il plui grant pitôr furlan de Rinassince: Zuan de Sacchis, clamât il “Pordenon”. 

Pagjine 12 Altris Citâts
Tumieç:  e je la citât plui impuartante de Cjargne, che e varès vût di  deventâ il cjâf lûc de cuinte provincie dal Friûl - Vignesie Julie. 
Tal XVIII secul Tumieç al è stât la sede de plui gruesse industrie tessile da la Europe. A cjâf al jere l'industriâl cjargnel Jacum Linùs. 
Si scugne visitâ il Domo, Palaç Grassi (là che dispès a son mostris), il Museu des Arts e des Tradizions Popolârs.   
Vuê Tumieç al à une contrastade industrie pe produzion de cjarte. 
Dongje  o ven Zui (Julium Carnicum) precursôr di Tumieç inte storie. Il paîs al jere metût su la vie "Julia Augusta" che e puartave in Austrie e al è stât impuartant ancje inta la Ete di Mieç. 
Di visitâ: il Museu e i sgjâfs archeologjics
Cividât:  la liende e conte che al è stât fondât di Juli Cesar tal 53 devant Crist. 
Al è stât ancje la prime capitâl dai Langobarts. 
Chi al è nassût Pauli "Diaconus" autôr de "Historia Longobardorum" (VIII secul), la storie dai Langobarts, scrite in tarde epoche langobarde. 
Al va ben di lâ a cjalâ: il Museu Archeologjic, il Museu dal Domo, il Templut Langobart cui siei magnifics stucs, l'Ipogjeu Celtic e il Puint dal Diaul. 
Il Museu Archeologjic, al è metût tal Palaç dai Proveditôrs Venezians (costruît forsit daûr dal progjet dal Palladio) e al à une vore di reperts romans (vâs, colonis) e langobarts (zoiei, armis
Aquilee:  Vuê  e je un piçul borc agricul sui 2000 abitants ma une volte e je stade une des cuatri citâts plui grandis intal imperi roman. O vin za cjacarât a lunc di Aquilee inte part storiche. 
Di viodi: la Basiliche cui mosaics cristians, il Cjampanîl dal Patriarcje Popon il Grant, il Foro Roman, il Museu Archeologjic (un dai plui grancj dal Nord de Italie), il Sepulcrêt e i rescj dal imponent puart sul flum.  
Monfalcon: 30.000 abitants: Une citât industriâl e maritime inte provincie di Gurize. Sede di cantîrs navâi e di impuartantis industriis siderurgjichis. 
Sant Denêl: Al è un centri agricul nomenât ma soredut la patrie dal persut. Chel fat intal paîs al è famôs in dut il mont come chel di Parma (e par nô furlans al è cetant plui bon). 
Interessante e je la "biblioteche Vuarneriane" che e à 12.000 antîcs manuscrits. E je stade fondade dal XV secul dal nobil Vuarneri di Dartigne. 
Il Domo, costruît intal '700 al à une tele dal "Pordenon". 
Inte citât al è nassût Pelegrin di Sant Denêl, un pitôr innomenât, che al à vivût tra il '400 e il '500. 
Cualchi studiôs de lenghe furlane al sosten che il furlan di Sant Denêl al è il plui pûr, il mancul contaminât di influencis di fûr.
Sant Vît dal Tiliment:  Ca la industrie e il cumierç si son disvilupâts intal dopo vuere. Il paîs al à une place Veneziane interessante. (Dopo che tu âs let, fâs clic achì) 
Spilimberc:  Al cjape il so non dai conts Spengenberg, clamâts in Friûl dal patriarcje di Aquilee tal XI secul. 
Il teritori al à tante agriculture ma ancje industrie e artesanât. 
Inte regjon al è la patrie dal mosaic parcè che e je une famose scuele. 
Un paîs no lontan di Spilimberc, Manià, al è cognossût tal mont pe produzion di curtìs. 
Tavagnà: Il Comun di Tavagnà, plaçât un pôc plui insù di Udin, al à cognossût fuarts mudaments daspò de seconde vuere mondiâl. Al jere un complès di borcs contadins, dopo al è deventât une zone "artesanâl - industriâl", cumò si è butât tal cumierç. Al è un dai pôcs Comuns te regjon a cressi come numar di abitants: tal 2005 al è rivât a 13.500 personis. Al da dongje sîs frazions (metudis par ordin di numar di animis):  Felet (Sede dal Comun), Culugne, Cjavalì, Dedeà, Tavagnà e Branc. 

Pagjine 13 Flabis e liendis 

ATILE

Atile (flagellum Dei - flagjel di Diu) al è il comandant dai Uns, une popolazion mongule tremende e cence pietât.  

Ducj i barbars rivâts in Europe a jerin scjampâts incà, plens di pôre, sburtâts di chei. E cumò, o sin tal 453, propit i Uns a son daûr a rivâ in Friûl cu la brame di deventâ parons dal Imperi Roman.

A jentrin des bandis di Gurize, ma une liende e conte che a passin pe Val dal Nadison e che Atile al monte sù sul Mataiûr par cjalâ la planure.

Ancjemò vuê, si dîs di une persone cetant  triste che al è un Atile. 

A contin che il comandant al à la muse di cjan e che al da i ordins ai siei, vuacant. Ma forsit al è parcè che lu clamin Khan che te sô lenghe al ven a stâi "sorestant" e par vie che al fevele une lenghe strane. (Dopo une rie di secui, un altri mongul "Gengis Khan" al concuistarà l'imperi plui grant mai viodût, de Cine fin te Persie).

Bon, i Uns che no son tant brâfs a assediâ une citât le àn propi dure cun Aquilee. Ma une dì, cuant che za a pensin di molâ sù dut, Atile al viôt svolâ vie une cicogne cui siei picinins, al cambie idee e la citât e cole tes sôs mans. 

Al è un bagn di sanc.

Un grum di abitants a scjampin di gnot, vistûts di neri, pôc prime de disfate, par lâ a parâsi a Grau, il puart esterni di Aquilee. 

No podint puartâsi daûr lis lôr ricjecis a fasin prin sgjavâ un poç (cavus aureus) dai lôr servidôrs e i butin dentri un grant tesaur. Dopo, par che nissun al pandi, a innein i sierfs (ce timps crûts ancje in Aquilee cristiane!). 

Atile al cîr a dilunc chel tesaur, ma, ce rabie!, nol rive a cjatâlu. 

Par tancj secui si cjacare dal tesaur di Atile sperant di tirâlu fûr une buine dì. 

Si vendin fintremai i terens cu la clausule: "Ti cêt il gno cjamp, gjavant il poç dal aur". 

Vie pe vuere dal 1915/1918 i talians a metin fûr la vôs, no vere, che il tesaur al jere stât rinvignût, par pôre che a rivassin i austriacs e lu tirassin fûr lôr.

Une altre liende e conte che Atile, lât lontan di Aquilee, al rive tal borgut di Udin e al ordene ai siei soldâts di jemplâ l'elm plui voltis cu la tiere e di ingrumâle par tirâ sù une culine. Al vûl cjalâ ben ce che al devente là jù. E cussì al nas il cuel dal cjistiel di Udin, ma ancje il lagut che al jere une volte tal  Zardin Grant (place Prin di Mai).

BELTRAM (Miles Christi, il soldât di Crist)

Al è un professôr e no un soldât cuant che il Pape Zuan XXII lu mande di Avignon a direzi il patriarcjât di Aquilee e al à bielzà 74 agns.

Al scuen subite cjapâ sù la spade par meti in rie i conts di Gurize, i nobii di Savorgnan, di Spilimberc, e di Vilalte, i duchis Austriacs e Todescs che no vuelin sta sot di lui o che a vuelin puartâi vie teritoris. In chest al è poiât dal Parlament dal Friûl. 

Cuant che il cont di Gurize al assalte il cjistiel di Zorç di Duin, Beltram al cor daurman a difindilu. Dopo, judât dal futûr imperadôr Carli IV, al cjape Cormons e al tache Gurize. 

Il patriarcje al dîs la Messe di Nadâl sul cjamp di bataie, viestint i paraments di glesie parsore de armadure militâr. Un bonsignôr al lei il Vanzeli cu la spade in man e po cun chê al benedìs i fedêi. 

Di chê volte i Patriarcjis di Aquilee a varessin simpri dite la messe di Nadâl in chest mût. 

Ancjemò vuê, a Gurize (il dì di Nadâl) e a Cividât (ae Pifanie) si fâs la "Messe dal Spadon". A Cividât il diacun al lei il Vanzeli puartant sul cjâf un elm cu lis plumis blancjis e rossis (i colôrs de citât) e tignint la spade in man. 

Tal 1350, Beltram al mûr (a 90 agns), copât intun prât a Sant Zorç de Richinvelde dai conts siei nemîs. Ma la liende popolâr e conte che al è stât fat fûr parcè che al voleve stabilî i juscj confins fra un nobil e chel altri tai teritoris dal so patriarcjât.. 

Aes feminis che lu socorin al trabascje di perdonâ a ducj i siei assassins. Lis feminis i domandin: "Cui sono?". E lui al rispuint: "I mats di Breçà, i pitocs di Cjaurià, i tegnôs di Darcjan, i fracàs di Spilimberc".  Di chê volte i nobii di Breçà a saressin deventâts ducj mats, chei di Cjaurià misars, chei di Darcjan avârs e chei di Spilimberc disgraziâts. Cualchi secul dopo Beltram al è stât nomenât "Beât".

IL PUINT DAL DIAUL

I citadins di Cividât a sintin une grande bisugne: tirâ sù un puint sul Nadison par podê lâ des bandis di Prepot cence fâ masse fadie. 

Tancj impresaris, tancj inzegnîrs a provin, ma, dopo cualchi sdrumade jù e tante pôre, ducj si tirin indaûr. La buse dal flum e je fonde e largje e al pâr propit che lis aghis no vuelin savêndi di sopuartâ parsore une costruzion di piere. 

Cualchidun al à la biele idee di ricori al diaul che, come che i abitants des vals dal Nadison  a san, al è ben presint in chescj lûcs. 

Il Consei de citât al firme un vêr e propri contrat cun satanàs  e si impegne a lassâi tant che ufierte la prime anime che e passarà sul puint, a pene che al sei fat sù. 

Il diaul al costruìs il puint intune sole gnot, judât di sô none che e puarte di bessole, dentri dal grimâl,  la pierone dal pilon di mieç. A buinore il puint al è fat. 

Ma cui viodial rivâ il diaul al puest de anime cristiane che tant al bramave? Un puar cjanut che, plen di curiositât, al travierse il passaç parsore il puint. 

La rabie dal diaul, rangjât dai citadins di Cividât, si sbroche cuintri i crets che a son di ca e di là dal flum e ancje vuê o podìn viodi lis olmis lassadis dal so furôr teribil.

LA SFINGjE DI "MIRAMARE"

Il fradi dal imperadôr Francesc Josef, Massimilian di Asburc, intant che al lave a torzeon pai mârs al fo cjapât di un temporâl te baie di Sistiane. Al sostà, i plasè il puest, al comprà un teren grebanôs dongje il mâr e al fasè sù il cjistiel bielon di "Miramare". 

Nol veve ancjemò finît che al scugnì lâ in Americhe, parcè che i vevin ufierte la corone dal Messic. A pene partît, i someà di viodi la Sfingje, che e je sul imbarcjadôr, fâi un strani salût. Giosuè Carducci, te sô poesie " Miramar" si figure il distac di Massimilian dal cjistiel e de famee:

Vedi la sfinge tramutar sembiante / a te d'avanti perfida arretrando! È il viso bianco di Giovanna pazza / contro tua moglie...

Al bacilà par trê agns cirint di cjapâ il podê, ma al fo piât dai siei nemîs e fusilât. 

La sô femine, Carlote de Belgjiche, e veve stât in dutis lis corts europeanis, cirint di inmaneâ jutoris par so marît. Dopo vê savût che al jere muart e le fûr cul cjâf. 

Di chê volte un grum di lôr si convincerin che "Miramare" al puartave peule, vâl a dî de "Maledizion de Sfingje". 

Altris muarts a forin metûts dongje dal cjistiel. 

Ve chi chei plui clamorôs. 

Tal 1914, l'erêt dal tron di Austrie, Francesc Ferdinant si fermà a "Miramare" cu la femine, prime di lâ a Saraievo. Cualchi dì dopo, ducj i doi a forin copâts di un nazionalist serp. E fo la faliscje che e impià il fûc de Grande Vuere. 

Il duche di Aosta al mangjà achì il so pan di gnocis, prime di lâ in Afriche a comandâ la Armade taliane in Abissinie: là jù al fo cjapât dai Inglês e al murì presonîr. 

Dopo de seconde vuere mondiâl, a peririn doi gjenerâi americans, che a vevin stabilît a "Miramare" la sede dal Comant: il prin al mancjà intun incident, il secont te vuere di Coree.

IL MUART CHE AL TORNE

Mariute e lavorave intune filande de sede e, stant che al jere Unvier, e tornave a cjase la sere tal scûr. Cun di plui e scugnive passâ dongje dal cimitieri che, a fâ une altre strade, la mignestre e deventave cetant plui lungje. 

Il morôs di Mariute al jere partît pe vuere e no si saveve plui nuie di lui. Nol scriveve, ma no jere nancje rivade la cartuline de sô muart, come par tancj zovins dal paîs. 

Cun chei pinsîrs pal cjâf, la fantate e je daûr a tornâ a cjase, intant che une lune, gruesse come une fertaie, i sclarìs il troi. 

Dibot si inacuarç che une ombre si met dongje di jê. Al è il so morut che i cjacare di sot vôs: 

· Oh ce biel lusôr di lune, il vîf e il muart a vadin insieme, âstu pôre tu, Mariute? 

La zovine e capìs dut intun lamp. E gjave lis çuculis e si met a cori cul cûr che al bat tal pet come un martiel. 

Al jere il spirt dal so morôs muart in vuere, tornât a dîsi mandi pe ultime volte..
L'ORCUL

Al cjape non dal diu infernâl Orcus, rivât dal mont latin. 

Al è une creature grande e potente come une montagne, come il taramot (orcolat) o une tampieste. 

Al pues cambiâ di aspiet e simpri in dam dai oms. 

Al devente une gruesse bale che e cor daûr de puare int par striçâle, o pûr si mude intun mus che al tire dibot pidadis. 

Cualchi volte al mande la glace su la strade e, cuant che tu sbrissis, tu lu sintis ridonâ daûr des cisis. 

Al fâs falâ la strade al viandant, cussì che chel si cjate la sere dulà che al jere partît a buinore. 

In Friûl si dîs che un om al somee un orcul se al è trist, antipatic o se al à la grocje. 

Une dì l'Orcul al va des bandis di Cuar di Rosacis dulà che al viveve un om un grum avâr. Chest flôr di altruisim al veve une fie sole, tant biele e ancjetant buine, ma le varès vulintîr sacrificade pai bêçs. 

Duncje il pitoc, cuant che al sa dal Orcul, al va a cirîlu e i dîs: "Se tu mi fasis deventâ une vore siôr, ti doi mê fie di maridâ". 

L'Orcul lu puarte tal bosc e i conte: "Chi sot al è un grant tesaur, jo o sgjavarai la buse. Tu ven ca a miezegnot cul cjar, doi bûs e tô fie parsore”. 
L'Orcul al implante daurman la buse, cu li sôs mans gruessis come palis e, cuant che e je miezegnot, al rive fin tal infier, di li al tire fûr il tesaur e si met a spietâ so missêr deventant. 

Intant chel altri al rive a cjase e al ordene a sô fie di preparâsi pes gnocis. 

La fie e vai disperade e alore la mari e domande socors aes fadis dal Cuel di Sant Blâs che la frute e veve dispès judadis a lavâ i vistîts tal riul. 

Lis buinis fadis a corin di buride tal bosc e, no fasintsi viodi di chel pari spietât, a puedin puartâi vie la fantate, cence che lui si inacuarzi tal scûr. 

Cuant che l'omenat al rive tal lûc convignût, al viôt l'Orcul e dacîs un sac plen di monedis di aur. 

A van par cjamâlu e si visin che la fantate no je. 

L'Orcul al vûl tirâ vie il sac, l'om no. E salte fûr une barufe e ducj i doi a colin dentri te buse cul tesaur, il cjar e i bûs. 

La int che e vîf dongje de "Buse dal Mâr" e conte che di invier a sintin vignî cualchi volte di chel foran i laments dai danâts, il mungulament dai bûs, e il cinglinâ des monedis di aur.

STRIIS E ALTRIS FANTASIMIS

I furlans a pandin che lis striis si cjatin fra di lôr la joibe, vie pe gnot, (e no la sabide come di altris bandis) intune caverne tal bosc e che, mudadis in gjats neris o fûcs voladis, a spaventin i viandants. 

Po si dan sù un onzint incantesemât in dut il cuarp, tant di deventâ invisibilis e alore a jentrin tes cjasis pai barcons e traviers i cjamins o pûr a penetrin tes stalis, fasint inmalâ la int e lis bestiis.

Sore de mont Tencje, dongje Paluce al è un prât dut taront che i contadins no vuelin seâ, ancje se al à une jerbe biele verde. A disin che al è striât e a àn pôre che ur tocjin malans. 

Cualchi volte lis striis a son clamadis Aganis (striis des aghis). A son diaulessis cui pîts zirâts par daûr.  A puartin disgraciis a chei che di gnot a rivin a ret des lôr tanis. A àn une cove intun landri dongje Scluse, dacîs dal riul Macilis. Cheste speloncje e sbuse dute la Mont Cjanine di une bande a chê altre. 

Ciertis altris striis a àn une gjambe gruessone che a cirin di platâ sot de cotule une vore lungje: si clamin "Gjambis di gjal" o "Gjambis di leon" e a vadin ator in figure di vecjis. 

Une altre creature teribil al è il Boboròs, un cjanat cui voi ros e la lenghe di fûc, che al mangje i fruts triscj. 

I sbilfs o guriuts a vivin tal bosc. A son omenuts picinins e un tic dispietôs, ma no triscj. A stan simpri in vore e ur plâs di sunâ e balâ. 

Il cjalcjut al è un sbilf tristat che al jentre tes cjasis traviers la buse de clavarie e al done, a chei che a duarmin, opression e scjafoiament, sentantsi sul lôr stomi. 

I benandants a àn une storie lôr. Ju clamavin "nassûts cu la cjamese", parcè che a saressin stâts parturîts cul sacut intor dal cuarp. A jerin "magos blancs" e a contavin di podêsi distacâ dal cuarp, tal sium, par ben cuatri voltis intun an. A lavin a lotâ cuintri lis fuarcis dal diaul, tignint in man ramacis di fenoli.

La incuisizion catoliche  e perseguità i magos,  lis striis  e i benandants, ma, par fortune, no fo tant pesante cun lôr achì in Friûl.

IL DRÂC DI OSÔF

Te plane di Osôf al jere une volte un grant lâc. 

A Osôf, paisut suntune isule, si jere postât un drâc cun siet cjâfs. Al copave i puarets cul so flât di tuessin e dopo ju mangjave. 

Chei che a stevin dongje dal lâc, vint une pôre mate, a pensarin di fevelâ cuntun eremit che al faseve meracui. 

Chest al imprometè di liberâju dal drâc, ma dome se lu vessin puartât in barcje fin a Osôf. Ducj a vevin pôre e nissun al voleve. 

Alore l'eremit al ordenà a la int di dizunâ par trê dîs e infin al cjatà i bulos che lu compagnarin suntune altre isule dacîs dal drâc.

Al benedì lis rivis, avodant la isule a Sant Roc, par che il drâc nol olsàs metii pît. La besteate i rispuindè cuntune soflade di velen e un colp di code ta la aghe, ma la crôs dal eremit e mandà il flât di une altre bande e lis ondis no lu spaventarin.

Ogni dì l'om di Diu al diseve la messe e al preave cence padin. Il drâc al gumitave mare verde e al sberlave: "Jo ti fruçarai". 

La int lu sintive cridâ di lontan e ducj si sgrisulavin. 

Infin il drâc al tacà a inmalâsi, a clopâ e, cuntune ultime berlade, al colà dentri tal lâc. 

Al rivâ un teribil taramot che al vierzè frissuris dapardut e il lâc al fo bevût di chestis busis: in pocjis oris la aghe no jere plui. 

La int e ringrazià Diu di vêle liberade di cheste grande pôre e e cjapà sù une grande cuantitât di pes. 

La tiere che e steve sot il lâc e deventà un vast cjamp di arâ. 

L'eremit al domandà al popul di fâ sù, parsore de vecje isule di Sant Roc, une biele glesie che o podin ancjemò viodile, in dì di vuê.

Pagjine 14  Arts e tradizions

I Fûcs invernâi
I Carnis, vieris abitants celtics dal Friûl, nus àn lassât cerimoniis antighis (che a àn passât traviers la storie di Rome cul non di "Natalis solis invicti", Nassite dal soreli mai vinçût). Il Cristianisim lis à tiradis dongje, cun bon sintiment, tai acjadiments dal Nadâl.

L'om primitîf o il contadin - pastôr (plui vicin di noaltris) a jerin peâts ae tiere e ai niçui dal univiers. La vite tal frêt e jere malferme, intant che il dì al deventave plui curt e che il soreli nol scjaldave aromai. Cualchi zornade dopo Nadâl a discuvierzevin che la lûs si slungjave di gnûf e che il soreli nol jere daûr a murî. I fûcs da la Epifanie a son une tonade di ligrie come a dî: “O varìn forsit ancjemò frêt, ma cumò o savìn che la vite e va indenant”. 

“Nadâl, un pît di gjal, Prin dal an un pît di cjan, Epifanie un pît di strie” dulà che la lungjece dal pît e mostre il slungjâsi dal dì.

I pignarûi a vegnin impiâts cuasi pardut in Friûl. Cheste fieste e siere i ricuarts de nassite di Jesus Crist. Di fat il non de Befane al è un vuast de peraule Epifanie (Crist che si mostre ai Trê Rês), ma lis tradizions a van inmò plui indaûr, fintremai ai vons plui lontans.

I fûcs a son clamâts in manieris diferentis: "pignarûl" tal Friûl di mieç e orientâl, "foghere o pan e vin" in chel plui ocidentâl. I nons a saressin pardabon di plui, ma il "Pignarûl Grant" di Tarcint al à imponude la sô paronance par fame e peraule.

Lis liturgjiis pressapôc si somein dutis.  La tasse e ven tirade sù in mieç dai cjamps  cun cjanis e scartums dai contadins o cun lens menâts dongje dai zovins che ju cirin pes cjasis ca e là. Tal mieç i plantin un pâl par sostignîle.

Parsore si met dispès un pipinot (la femenate), che al figure une strie o l'an vieri, che a puartaran vie, brusantju, i bruts ricuarts dal an passât.

Une autoritât dal paîs (il sindic, il plevan, o vie indevant…) al da micje al pignarûl cuntune torce impiade intune fugarele li dongje.

Si da fûr dolçs e vin cjalt cun droghis. La fuiace di une volte no jere il paneton di vuê, ma la pinze, fate cun farine di blave, ue passe, fîcs secs e pignûi.  

Timp indaûr a crugnavin ancje cjar porcine o luianie cuete su la bore.  Lis feminis a jerin slontanadis dal prin toc de cerimonie (tirâ dongje e meti in tasse i lens, impiâ il fûc) e a vevin di mateâ dome pe magnocule.

Dopo di vê inviade la flame a scomençavin i cjants e i bai ator dal fûc.  I zovins a jerin simpri i protagoniscj: a ziravin pai cjamps cun torcis impiadis tal pignarûl, come par une benedizion paiane. A la fin, cuant che il fûc al jere daûr a distudâsi, a fasevin gare tal saltâ lis boris, a mostrâ di sei deventâts grancj.

La cerimonie antighe ur contave de prossime stagjon agricule. Cuant che il fum al lave viers orient al significave un bon an: "Fum a soreli jevât, cjape il sac e va a marcjât". Se il fûc al leve a ocident invezit:  "Fum a soreli a mont, cjape il sac e va pal mont", al jere di spietâsi une anade misare.

A Tarcint ator dal 1300, a comandavin i nobii austriacs di "Cjistiel di Porpêt" (Machland), parons di doi cjistiei te culine di Cuie.

Chel plui alt al le jù dal dut; di chel sot al reste dome un tor cu lis olmis di un afresc.

La cerimonie e vûl ricuardâ la investidure di Artic di Cjistiel, de part dal Patriarcje di Aquilee, a siôr des sôs tieris in Friûl.

Il “VecjoVenerando” (un personaç par metât druide, par metât predi che al à une lungje barbe blancje), al impie il Pignarûl Grant e al interprete ancje la direzion dal fum. La cerimonie si fâs propit devant dal “Cjistielat” intant che i pignarulârs a impiin une grande rie di fûcs tes culinis ator.

Il dì da la Epifanie, il Friûl al ricuarde il passât ancje cu la "Messe dal Spadon" a Cividât (viôt te pagjine n. 13) e la "Messe dal Talar" a Glemone. A Glemone il Sindic al ofrìs al plevan un Talar di Marie Taresie di Austrie, volint mostrâ che il podê politic al è sotan di chel religjôs.  

I fûcs di Sant Zuan e di Sant Pieri (Fûcs solstiziâi dal Istât) a son mancul cognossûts di chei dal Unvier.  Si impiin (o si impiavin) des bandis di Glemone, Vençon, Cjavaç e de Val Cjanâl - Cjanâl dal Fier. Cualchi volte i teritoris si confondin parcè che a fasin ducj i doi i rîts o ancje chel des cidulis.

Il pignarûl no si met sù  te campagne, ma tal mieç dal paîs o su la strade e tes croseris.

I fûcs estîfs a jerin presints di altris bandis da la Europe e in Asie. 

Tal solstizi di Istât il soreli al rive sul pont plui alt parsore dal nestri cjâf. Cierts studiôs a pensin che cui fûcs di Jugn i vons a volessin fermâ la pôre di pierdi il soreli che si slontane simpri plui adalt, ma che, subite, al tornarà a sbassâsi viers l'orizont.

Lis cidulis

In Cjargne e te Val de Fele a son usâts (cetant di mancul al dì di vuê) a tirâ lis cidulis. 

E jere une costumance un grum fuarte e si faseve in dutis lis stagjons. 

A son discs di len di faiâr, sclapâts cu la manarie a piramidis bassutis, cuntune buse tal mieç e cui ors fins par che a tain miôr l'aiar. A saressin duncje piçui discs volants di len.

Si sielç un puest ert e cence arbui su pe culine. I zovins a impiin un fûc là che lis cidulis a son metudis par infogâsi. Cuant che a deventin bielis rossis e scomence la cerimonie. 

Cuntun fier o cuntun len fuart, il fantat che i tocje al fâs mulinâ la cidule parsore dal cjâf, fin a dai une pocade, butantle indenant e adalt. La cidule e fâs grancj zîrs tal cîl, lassant daûr un agâr di stelutis di fûc. 

I prins tîrs a jerin in onôr di Diu, de Madone, dal Plevan, dal Sindic dal paîs e vie indevant… 

Dopo al scomençave il moment saurît de cerimonie. 

Il zovin al diseve a vôs fuarte il non de biele che i dedicave il tîr (zontantlu al so o a chel di un so cjâr amì) e uçant la cidule a rivâ fin tal cûr di jê. 

Lis fantatis si jerin dadis dongje sot de culine, seneosis di sintîsi clamâ. Il baticûr al cresseve jenfri chês no nomenadis ancjemò. E jere grande la delusion di chês che no vignivin clamadis. 

Si considerave il tîr des cidulis un esercizi ardît e iriverent parcè che al lave cuintri la costumance dai gjenitôrs di acuardâsi tra di lôr pal matrimoni dai fîs e al butave li la sielte agradide dai zovins. 

No par nie il tîr des cidulis al jere lassât ai coscrits, che ducj i perdonavin cualchi scherç, parcè che a vevin di partî pe naie. 

I fûcs artificiâi a rimplacin vuê lis cidulis. 

A son maraveôs, ma no àn la vene romantiche da la antighe cerimonie.

Carnavâl e tomâts (lis mascaris di len) 

Intune vore di puescj dal Friûl a vevin la usance  (che e reste un tichinin ancjemò) di fabricâ mascaris di len par platâsi la muse in timp di Carnavâl. 

Si devin dongje un pôc dapardut, ma plui in Cjargne e a Tarcint. 

La fabricazion di chestis mascaris no jere facil e e scomençave cu la sielte dal len intal bosc (olnâr, cocolâr, aiar) che al veve di sei fuart e lizêr par podê lavorâlu e po puartâlu su la muse. 

I intaiadôrs a jerin dispès boscadôrs e a vevin timp di sielzisi l'arbul plui bon, (par esempli, cuntun ramaç di tirâi fûr il nâs, cu la buse di un picot, di vê za pronte la bocje e vie indenant). Al jere un grum di lavôr a tirâ fûr i tomâts, soredut se ur fasevin cjavei, barbe e dincj, dut a man cence zontâ pelicis o dincj di bestiis. I imprescj di intaiâ il len a vignivin des fariis tal paîs. 

Il Carnavâl al scomence dopo la Epifanie:  
"Il Carnavâl al jentre cu la aghe sante da la Epifanie - Il Carnavâl al scomence cuant che a metin il Signôr ta la aghe".  

Cun chestis detulis si nomenave la benedizion da la aghe sante, fate la vilie da la Epifanie o il batisim di Jesus Crist che si ricuarde la prime domenie dopo dai 6 di Zenâr.

A Carnavâl la int si discjadenave e par setemanis a dilunc, i fantats morbinôs i davin sot pes stradis, tes ostariis e tes cjasis. Lis mascaris di len a jerin fatis a bleons, par complasê ancje i amîs che no i vevin pensât a timp. 

Cu la muse cuvierte il biadin si faseve fuart par scherçâ cul Sindic, il Plevan  o cu la siore benestante dal borc, o par dî peraulis che nol varès mai olsât proferî. 

Il colm des fiestis al colave jenfri Joibe Grasse e la ultime dì di Carnavâl (Carnavalon): cjants, bai e scherçs di ogni sorte.  

Lis caravanis si dividevin in dôs fatis: chei cu lis mascaris a biel e chei cu lis mascaris a brut (i tomâts a jerin de seconde). I trops a levin ator pes stradis cun codis di canaie daûr. Si fermavin pes cjasis a cjapâ sù ufiertis (par solit robe di mangjâ) che po a metevin in vore la sere ta la ostarie.

“Doman e je fieste / Si mangje la mignestre / Si bêf un bon bocâl / Vive il Carnavâl”

Vie pal Carnavâl a mangjavin i crostui, la pinze, lis luianiis e la cjar di purcit in gjenar. Dut câs, la prime dì di Cuaresime, ducj a corevin a cjapâ la Cinise, a paravin jù renghe, sardelon o bacalà e la condote e tornave a lâ tes sinis dal normâl. 

E jere une vite plui semplice: nol jere avonde ce mangjâ par tancj, a mancjavin i imprescj di cumò che no savaressin fâ di mancul di lôr, ma la int e jere buine di gjoldise ad implen. 

Ancje vuê a sorevivin chei che a fasin i tomâts. A son par metât artesans e par metât artiscj e a puartin indevant une antighe tradizion che, ta la ete de plastiche e dai materiâi sintetics, e fâs fadie a cjatâ un sboc se no chel da la esposizion intune mostre.

I Krampus de Val Cjanâl

A saltin fûr ai 5 e 6 di Dicembar cun Sant Nicolau e la fieste e somee un tic al Carnavâl, cuntun piç di nordic dentri. 

Cussì al leve l'afâr ai timps di une volte: "Sant Nicolau, vistût di vescul e cu la mascare al va ator pal paîs. Al à in man il pastorâl grandon, tirât fûr di un ram intaiât. Su pe schene al puarte une cosse plene di pachets, di ducj i colôrs e di grandecis svariadis. 

I Krampus a son diauluts bonats, ma dispietôs. A viestin une cjalcebraghe rosse cu la code e i cuars. Su la muse a puartin la mascare di diaulat dai boscs, dispès cu la lenghe difûr. I braçs a son cuvierts di une pelande di cjavre. Te diestre a tegnin, par scorie, un ramut di vencjâr. La sache plenone che a àn su la schene e sune tant che lis cjampanatis des vacjis. 

Cul imbrunî, Sant Nicolau, cui siei aiutants, al va a Tarvis, fermant la int par strade e jentrant tes cjasis. 

Se une persone e à tignude tal an une buine condote, i da un regalut. 

Se il Sant al crôt che il cristian (frut o grant che al sei) nol vedi fat il brâf o che nol prei avonde, lu mole tes mans dai Krampus che lu scorein e lu piturin di neri cu lis lôr mans sporcjis di cjalin. 

Se il puaret nol fâs bogns i dispiets, lu incjadenin, lu menin a torzeon pal paîs, i fasin altris scherçs e i tirin balons di nêf. 

Po i presonîrs a vegnin liberâts, i Krampus a gjavin vie lis mascaris e par ultin ancje Sant Nicolau. 

La fieste e finìs cuntune bataie a balonadis e berladis tra chei che a jerin mascarâts e chei che a jerin incjadenâts".
La cerimonie di vuê si à slizeride, ma e clame dongje ancjemò tante int. 

Tai ultins agns al pâr che lis fiestis di Carnavâl a vedin cjapade une fuarce che e ricuarde chê di altris timps. O vin bisugne di divertîsi, di ridi, di sei par une dì l'incontrari di ce che o fasìn viodi. Di tantis bandis a inmanein fiestis, cun mascaris, cjars, spetacui e vie indevant... 

Al è un gjoldi che nus vûl e che al rinfrescje lis tradizions dai nestris vieris.

Pagjine 15: Mangjâs tradizionâi dal Friûl

Ce che a mangjavin  nestris nonos. 

La cusine furlane di une volte e jere puare, parcè che al jere dûr fâ il contadin e dificile la vite tes campagnis. In montagne a tiravin indevant in gracie dal arlevament di bestiis e a des caseris dal Istât. 

La planure alte e je plene di claps e pôc morbide, tant che i contadins a scugnivin rompisi la schene par tirâ fûr alc di bon de tiere. 

Cun di plui a rivavin lis epidemiis e i barbars di turni a sdrumâ la vite des citâts e des campagnis. Dut câs, la int furlane e savè tirâ fûr ce che e podeve dai prodots che e cjatave o che e faseve, inmaneant recipis sauridis e origjinâls. 

Il teritori dal Friûl al è svariât (Friûl "Piçul compendi dal univiers" come che al scriveve I. Nievo). 

O cjatìn la montagne, il mâr, la culine, i flums, i palûts, i lâcs, lis lagunis, il carsisim, il carsisim di alte montagne, piçui glaçârs e vie indenant. La varietât dal ambient e creà une varietât di prodots pardabon uniche. 

I contats cun popolazions di confin a insiorarin la preparazion dai mangjâs o lis manieris di conservâ i prodots. O lin dai insacâts de Cjargne (fumâts come in Austrie), ae preparazion dal pes dongje il mâr (influencis venezianis), ai dolçs des fassis di confin (influencis austriachis e slavis). 

Tal font a restin ancje lis antighis costumancis dai celts, dai romans, dai barbars invasôrs e vie indevant, che a son però dificilis di disberdeâ tal grum. 

La coltivazion de blave, rivade da la Americhe, si slargjà tart (viers la fin dal 1700), ma e scomençà a rimplaçâ i grans che za si dopravin. Prin a fasevin polentis di mei, vene e sarasin. 

Ancje i nons che i derin (blave o sorc) a son chei di altris cereâi. La polente di blave e cjapà pît pardut, risolvint il probleme de fam antighe. 

A mangjavin cuasi simpri "polente discolce", o sei dome polente. Il companadi al jere scjars. 

Un grant amôr (cun riserve) chel dai furlans viers cheste mangjative. 

Dopo cualchi deceni e saltà fûr la pelagre, une malatie grave, causade de scjarsece de vitamine PP, che e je presint te blave, ma che no pues sei digjeride dal om. 

Insieme cu la blave a rivarin da la Americhe in Europe i fasûi e lis patatis. La Cjargne e je specializade tal coltivâ chescj doi ultins prodots che achì a cjapin une cualitât straordenarie. 

La broade e je tipiche furlane, un mangjâ che no si cjate di nissune altre bande. 

Al è falât di pensâ che e sei imparintade cui crauts austriacs o triestins, ancje se i savôrs dai doi prodots si somein un pôc. 

I crauts a son fats cui capûs, taiâts a strissulis finis e metûts a fermentâ tal sâl. La lôr aciditât e ven di une fermentazion latiche, come chê dal jogurt. A son un grum salâts. 

La broade e salte fûr di un râf (ufiel); e ven metude sot la trape par trê o cuatri mês a cjapâ un gust gherbut. Dopo le gratin a strissulis e le cuein cul muset o e ven doprade tes mignestris. 

Pecjât che il prodot di vuê nol sei fat plui come chel di une volte. A metin l'asêt tal puest de trape. I ufiei a deventin acits prime, ma il savôr nol è plui chel. 

O cirìn cumò di fâ une liste di recipis e di prodots tipics dal Friûl, cence pratindi che al sei finît dal dut.

Cjarsons o Cjalsons

Dolçs: favetis dai muarts, krapfen, strudel, putize, gubane, crostui, vues di muart.

Formadis: formadi Montâs, formadi salât cjargnel, formadi di latarie de planure, formadi vecjo, scuete fumade cjargnele.

Frico di formadi e frico di formadi e patatis.

Fertaie cun jerbis diferentis.

Macarons

Sgnapis diviersis

Lidric e patatis cu lis fricis

Jote triestine cui crauts

Mignestre di fasûi, mignestre di vuardi e fasûi, mignestre di vuardi, mignestre di râfs, mignestre di coce, mignestre di patatis e rîs, mignestre di foncs.

Panade. 

Polente classiche o cun diviersis preparazions.

Robe porcine: persut crût di Sant Denêl, salums fumâts di Sauris (salam, persut, speck), socol, persut cuet di Gurize, persut dal Cjars, salam e persut di ocje, muset, luianiis, e vie indenant...

Verduris: sparcs di Tavagnà, fasûi e patatis cjargnelis. 

‘Suf o Meste.

I vins a son tancj. Il Cuei al prodûs i miôr vins blancs ta la Italie. 

La vît no ven sù pardut in Friûl. Par esempli, plui in sù di Glemone, cun dute la Cjargne e la Val de Fele. Chest al vûl dî che in Friûl, di Unvier, al fâs frêt. Pensìn dome che in Trentin Sud Tirol, te Renanie, dongje di Viene a fasin vins bonons.

Al è ben ricuardâ che Raussêt (te provincie di Pordenon), pôc plui di un paîs, al è il centri plui grant tal mont di risits inestâts (che, cressint, a deventaran vîts).

Ve chi une liste di vins prodots te nestre regjon:

Blancs autoctons (o impuartâts di tant timp): Malvasie, Picolit, Ribuele, Riesling Italic, Ramandul, Tocai, Verduç.

Blancs impuartâts che nol è tant: Chardonnay, Müller di Gurize, Pinot Blanc, Pinot Grîs, Prosec di Gurize, Riesling Renan, Sauvignon, Traminer.

Ros autoctons (o impuartâts di tant timp): Pignûl, Refosc, Sclopetin, Tacelenghe, Teran.

Ros, impuartâts che nol è tant: Cabernet franc o Cabernet Sauvignon, Franconie, Malbech ros, Merlot, Pinot neri, Teran de Istrie. 

O cjatìn tancj nons francês tai vins furlans fintremai tal Votcent, parcè che lis nestris vîts a forin fiscadis plui voltis des malatiis e a forin rimplaçadis di chês forestis, plui fuartis.

Al pâr che il Tocai, forsit il vin blanc plui bevût in Friûl, al scugnarà clamâsi cuntun altri non. La Ongjarie e je rivade a imponinus, a nivel european, di cambiâ la denominazion, sostignint che la nestre vît e sarès la impuartazion de lôr vît Tokaj. O vin resons storichis par dî adiriture l'incontrari, ma al pâr che la Italie no vedi difindût avonde il nestri prodot in Europe. 

1) Broade e muset:

- O vin za fevelât prin de broade.

- Il muset al è fat cui scartums dal purcitâ: tocuts di çate, i muscui de muse (juste apont, muset), gnervuts, ardiel. Plui sâl, pevar e droghis.

Al sarès miôr di dâi une lavade svelte ae broade ta la aghe clipe, prime di disgotâle ben e metile te cite.

Il muset al è dûr di digjerî pai nestris stomis di vuê. Par la cuâl, si preferìs gjavâi il gras in bande, fasintlu bulî planchin une ore e mieze in aghe un tic salade, dopo vêlu foropât cuntun piron.

Intant, dislidêt ai e civole tal saìn (o vueli di ulive), là che o metarês la broade disgotade, cun fueis di orâr. Slungjait cun brût, cuvierzêt e cueiêt a fûc lizêr par cualchi ore. Dopo une ore e mieze, zontait il muset disgrassât e, vint metût il sâl e lis droghis, lassait sù par ancjetant timp. Visaitsi di taiâ a fetis il muset, prin di puartâlu in taule.

2) Lidric cu lis fricis

Al è miôr il lidric cul poc, chel che al à passât l'Unvier e che al pues tignî bot, cul so savôr e il so cuarp, ae fuarce de cuince.

Netait e lavait il lidric, lassant almancul un tocut di lidrîs. In Cjargne a misturin il lidric cu lis patatis bulidis, taiadis a tocuts.

Taçait a cuadrei un toc di ardiel e metêtlu inte fersorie a fûc bas, fin che i tocuts no vedin disfat avonde il lôr vueli e a sedin deventâts crustulins (fricis). Alore strucjait asêt te padiele e le viodarês fumâ e criçâ. A la svelte butait dute la cuince bulinte te raine dal lidric, misturant ben.

In Cjargne, là che l'asêt no si cjatave tant, a dopravin il siç, fat cul sîr gherp dal lat.

Il lidric cu lis fricis al è un plat de Vierte e si compagne ben cui ûfs dûrs e la polente rustide.
3) Frico furlan

Taiait cul curtis, a fruçons pitinins, un formadi sui 4 mês. Se no, o podês miscliçâ un formadi plui fresc cuntun vecjo.

Disfait un tocut di spongje intune padiele di chês che no tachin. Lis furlanis di une volte a dopravin la fersorie di ghise pesante (che no veve mai di sei lavade, ma juste netade, par che no pierdès la virtût dal no tacâ).

Tignint la flame une vore basse (vuê no vin il spolert, magari cussì no), cueiêt il formadi, cuntune covertorie parsore. Cuant che al è deventât avonde dûr, ziraitlu, par che al riessi rossit e crostulin di dutis lis dôs bandis. Dentri al pues restâ mulisit.

4) Frico de Cjargne

I cjargnei a racueievin (e a racuein ancjemò) patatis une vore buinis. E duncje a preparin chest "sufflé" saurît di formadi e patatis.

Taiaitlis a tocuts, nol impuarte se no son tant piçui. Dislidêtju intune padiele che no tache, dulà che o vês disfate un tocut di spongje. Cuvierzêt e, ogni tant, messedait.

Taçait a scaiutis il formadi di cuatri mês. Se no, o podês miscliçâ un formadi plui fresc cuntun vecjo. La naine e je simpri chê di chel altri frico.

Intune altre padiele o disfais altre spongje (pocje) e o scomençais a cuei il formadi a fûc bas, cu la sô covertorie parsore.

Cuant che lis patatis a saran rustidis par difûr e avonde molis dentri, o vês di fruçâlis "a piron" par fâlis deventâ une papute avuâl, cence tancj grops.

Cumò zontait lis patatis al formadi, e lait indevant cul cuei a flame basse, rivoltant il frico almancul une volte. Al sarà pront cuant che al deventarà durut e rossit di dutis dôs lis bandis

Une volte, in Cjargne, a stevin ancje dôs oris par fâlu ben.

Vuê, come che o vin simpri premure, ancje tes tratoriis cjargnelis, a gratin lis patatis par fâ plui a la svelte. Di cualchi bande adiriture lis bolin.

Ma il segret dal bon frico cjargnel al è il rispiet de procedure e dal timp par cueilu.

5) Cjarsons o Cjalsons

A son fats cun farine e patatis o pûr cun sole farine. Si prepare une paste penze, metintle adun cu lis patatis bulidis, speladis, strucadis e disfredadis. L'impast al scugne polsâ un pôc, par dopo distirâlu cu la mace e tirâi fûr cidulis largjis uns cinc centimetris.

In bande si da dongje il riplen (par 4 personis). Spinaze lesse, scuete fumade e gratade, un ros dal ûf, un blanc montât, pan gratât, un cucjarin di cacau amâr, un di zucar, ue passe, sâl e canele. Bisugne lavorâ a man la misture, par che e deventi vonde avuâl.

Poiait un cucjarin di riplen, intune metât dal cjarson. Pleaitlu, sierait i ôrs, metintju dongje e sigjilaitlu, fasint une pleute tal ôr. Butait i cjarsons te cite di aghe bolint.

Si ju cuince cun ont (spongje cuete), scuete fumade gratade, zucar e canele.

A son tantis variazions pussibilis tal preparâ il riplen. Tal puest de spinaze o podês metii meluçs, piruçs o sespis crudis, taçâts un grum. O pûr blede passade in padiele cu la civole. Un riplen di patatis bulidis, blede e jerbis dai cjamps (melisse, basili, mente, mazorane, savôrs, taçâts cetant) e scuete.

Al è vêr che i cjarsons a puedin sei jemplâts cun ce che al è in cusine o cun ce che al passe pal cjâf. Ma si scugne rispietâ i criteris plui impuartants de preparazion dal impast.

Di solit no si met dentri la cjar.

6) Meste o ‘Suf

Lis dôs peraulis furlanis a somein indicâ un "messedament". Al jere il mangjâ de sierade dal puar, fat cun ce che la nature e podeve dâ in chel moment par jemplâ la panze. 

A Felet si conte cheste storiute. 

"E je domenie dopo di misdì e doi amîs si cjatin ta la ostarie. 

-
Ce âstu mangjât vuê, Toni?

-
O ai mangjât uciei scjampâts!

Ma se un lu cjale ben, al viôt une gote di meste su la sô gjachete"

Disfait un toc di spongje intune pignate. Zontait la polpe de coce, netade e taiade a tocuts. Lassaitle dislidi e po fruçaitle, ben e no mâl, cul piron. Metêt dentri une misture di aghe e lat (metât e metât) e fasêt bulî. Dopo spandêt dentri la farine di polente, gjavant vie i grops cul sbatidôr. Fasêt cuei par uns 40 minûts, cuvierzint, se o vês pôre che si sui masse. E salte fûr une polente tenarine e dolçute di svuedâ cu la cjace tai plats. Metude jù e scomence a deventâ mancul mole. Sgjavait une busute cu la sedon tal plat e strucjait dentri lat frêt. La dì dopo e sarà ancjetant buine se le mangjais frede, strucjant parsore lat cjalt.

7) Fertaie cu lis jerbis

Curait e lavait une grampe di jerbis, cjapadis sù tal ort, tai cjamps o compradis. A puedin sei diviersis: savôrs, salate, mente, tim, sclopit, confenon, sparcs di ruscli, urtiçons e vie indevant.

Dislidêt te padiele une civole taçade. Zontait lis jerbis taiuçadis. Sbatêt in bande i ûfs, cun dentri sâl, pevar e formadi gratât, par dâi plui savôr. Infin strucjait dut te padiele. Cuant che la fertaie e devente durute, ziraitle di chê altre bande.

La fertaie e pues sei metude sù pal for, invezit che te padiele. Cussì nol covente zirâle. Puartaitle in taule dopo che e à cuet, plui o mancul, par un cuart di ore.

Cheste e je la recipe fondamentâl par un grum di variazions. O podês metii dentri patatis lessis tal puest des jerbis (o ben crudis, taiadis finis finis e fritis ad imprin - e je cuasi la recipe de tortilla spagnole). O pûr poiait fasûi o cesarons cuets, cjar, pes, rîs.  La fertaie e je come un recipient che al da vite a ce che al vanze te cusine.

8) Bisate 

La bisate e je un pes che al à une fuarce di no crodi. E vîf in aghis dolcis (flums, lâcs e palûts), ma e je buine di rivâ a pocis separadis, strissinantsi te tiere. A un ciert moment de vite, e bandone il so habitat, si bute tal mâr, e metintsi cun altris migrantis e rive, intun an e mieç, tal mâr "de los Sargazos" (golf dal Messic jenfri lis Bermudis e lis Antilis). Achì e fâs i ûfs e dopo e mûr. I pessuts a cressin une vore a la svelte e in uns trê agns a traviersin l'ocean Atlantic, rivant tai puescj di partence dai gjenitôrs.

La cjar de bisate e je buinissime, un tic grasse pal gust di vuê.

Une volte le compravin vive e mi ricuardi che al jere dificil di fâle murî, par mangjâle. Çoncjade, i tocs a saltavin pardut e a colavin par tiere.

Bisate te padiele. Taiait il cjâf e la code. Gjavait vie i budiei e taiaitle a tocs. Passaitle te farine e metêtle in padiele, intun disfrit di civole, selino, savôrs e salvie che al sei za dislidût. Lassaitle dentri dîs minûts, po zontait il sâl e il pevar. Dopo un altri pôc, strucjait ancje vin blanc sec, pignûi e ue passe. Cueiêt altris vincj minûts e puartait in taule cu la polente. Une altre recipe e zontarès cul vin blanc un pôc di salse di pomodoro.

Bisate frite. La preparazion dal pes e je simpri chê di prime. Ma i tocs a vegnin metûts in muel, par trê oris, tal struc di limon, cun sâl e pevar. Dopo si à di impanâju (ûfs sbatûts e pan gratât) e friziju.

9) La Polente

Al jere il mangjâ di ogni dì dai furlans di une volte.

Si preparave  te cjalderie di ghise o di ram, ma vuê, se o vin il gas, al è miôr di doprâ une cite cul mani. Al è facil fâ la polente,  ma si scugne stâi daûr.

Meti a boli la aghe (cuatri voltis il pês de farine che o intindês doprâ), salade cuntun cucjarin di sâl par ogni eto di farine. Cuant che la aghe e bol, sparniçâ la farine e gjavâ i grums cul sbatidôr. Messedâ fuart e cence soste cuntune sedon di len. La polente e à di cueisi almancul par 40 minûts. Miôr ancjemò par une ore. Si formarà une croste tal font che si romparà lassant la cjalderie in mol ta la aghe. La polente cuete e à di sei ribaltade sul taulîr e fate a fetis cuntun fîl.

La dì dopo, lis fetis a puedin sei rustidis te gridele e a deventin ancjetant buinis de polente a pene fate.  La polente e pues compagnâ cualsisei plat, soredut chei plui saurîts. Ma a esistin recipis là che e devente, di bessole, un plat unic.

Polente cu la spongje. Dait sù spongje intune padiele di for. Distirait lis fetis, taiadis finis. Cuvierzêt cun formadi gratât, ont (spongje cuete) e canele. O podês poiâ jù diviers strâts. Metêt sù pal for.

Cul salam: La preparazion e je vonde compagne di chê di prime. Dome che al puest dal formadi o metês fetis di salam. O podês poiâ jù diviers strâts. A la fin o logais intal for.

Polente di patatis. E je plui delicade di chê normâl. Cueiêt lis patatis, crivelaitlis e metêtlis inte cjalderie. Zontait aghe e sâl. Cuant che la aghe e bol, metêt la farine.

Polente cuinçade. Preparait une polente tenare, cun plui aghe de recipe normâl. Cuant che e je pronte, strucjaitle intune padiele di for, alternant strâts di formadi, scuete fumade, spongje e lat. Cualchidun i met ancje pomodoro.

10) Mignestron

Il mignestron o la mignestre a jerin i plats plui frecuents su la taule dai furlans e a voltis a jerin il sôl mangjâ dongje de polente. La pastesute e je rivade cun fuarce ca sù dome dopo de seconde vuere mondiâl.

Preparait un disfrit di panzete e civole. Zontait savôrs, selino, une patate crude, une carote, blede e verzis, dut ben taçât. Rionzêt cun brût e puartait a bulî. Po metêt 40 grams di rîs (o paste) par persone. Servît cun formadi vecjo gratât, cuant che il rîs o la paste a son cuets. Se o zontìn ancje fasûi frescs (o secs, metûts a smolâ e cuets un tic in bande) o fasìn il mignestron di fasûi.

11) Polpetis cui savôrs

Smolait un pagnut vecjo tal lat. Zontaitlu, dopo vêlu striçât, a cjar masanade dôs voltis, civole, ai e savôrs (taiuçâts ben ben), mieç ûf intîr par persone, sâl e pevar.

Messedait cu lis mans. Fasêt sù balutis di grandece mezane che o passarês tal pan gratât. Frizêtlis tal vueli bulint.
12) Macarons cu lis patatis (par cuatri personis)

Bulît un chilo di patatis cu la scusse. Gjavaitle e crivelaitlis. Plaçait dut in bande a disfredâsi.   Sparniçait farine sul taulîr par che l'impast no si tachi. La farine impleade e varès di pesâ, in dut, cirche la tierce part des patatis crudis. Si podarès provâ a doprândi mancul, ma si riscje che i macarons no tegnin la cuete. Zontait tal impast doi ros dal ûf (o un ûf intîr), sâl, pevar e nole moscjade. 

Sparniçait farine ancje parsore e lavorait. Zontait altre farine, cuant che la paste le domande. Dut câs, e à di restâ elastiche e morbide. Dopo, tirait vie cetancj blecs che i darês la forme di grissins grues. Taiait cul curtìs i macarons, e dait une forme a piron o cul daûr dal grati. Cuant che a son pronts, metêtju intune guantiere di carton e sparniçait farine. Cueiêt in aghe bolint, salade. A pene che a vegnin parsore a son cuets. Cjapaitju sù cu la cjace forade. Cuinçaitju cun ont (spongje cuete), salvie e formadi vecjo. O pûr, butait parsore cheste altre cuince: scuete fumade, canele, cacau mâr, zucar e ont. 

13) Panade

Taiait a tocuts pan vecjo (un pagnut o un e mieç par persone). Metêtlu a bulî intune cite di brût cun fueis di orâr. A pene che la pignate e bulìs, sbassait la flame e lassait sbuliâ fintremai che no otignîs une papute mole. Zontait un pôc di fenoli: semence secje o ramuts verts se ju cjatais e lait indevant cul cuei plancut par un altri cuart di ore. Metêt mieze sedon di vueli par persone e puartait in taule la panade cjalde, cun formadi vecjo gratât, di sparniçâ.

14) La Gubane

Preparait une sfueade cun 250 grams di farine di flôr e 250 grams di spongje. Metêt tal impast ancje cualchi sedon di sgnape di sespis. Passait la paste cu la mace par fâle deventâ fine e fasêtle plui lungje che largje. Metêt sot de paste un tavaiuç che al vedi la stesse forme: al larà ben pai lavôrs che o varìn dopo.

Zontait un riplen za prontât cualchi dì prime: coculis taçadis (150 grams), ue passe (150 grams), fîcs secs e altris pomis secjis (200 grams), pignûi (50 grams), la scusse gratade di un limon e di un narant, biscots masanâts (200 grams), un bicjerin di sliwovitz, un ros dal ûf.

Metêt dut parsore de sfueade e sieraitle, judantsi cul tavaiuç.  O otignîs un rodul lunc che o vês di zirâ a spirâl.

Poiait la gubane intune cite di for, tratade cu la spongje. Pinelait parsore cul ros dal ûf (par che us salti fûr lustre) e sparniçait zucar grues. Cueiêt su pal for par une ore a 200 grâts.

